MikuMikuDance – Pencetus Kreativiti Pereka Amatur

Penafian

1) Penulis tidak memasang perisian MikuMikuDance dan tidak membikin video MMD.

2) Penulisan ini hanya membincangkan perihal MikuMikuDance semata-mata.

3) Tiada penafian ketiga. Eh, ada! lul xD

Memperkenalkan:-

MikuMikuDance, atau lebih dikenali sebagai MMD ialah sebuah perisian percuma yang boleh dicari dan dimuat turun secara mudah di internet. Program ini membolehkan para pengguna menghasilkan imej dan animasi dalam bentuk 3D, dimana secara asalnya ianya berasaskan model dari seorang watak Vocaloid, Hatsune Miku.

Penghasilan perisian MMD pernah digunapakai oleh VOCALOID Promotion Video Project (VPVP). Ia kemudian diperkembangkan lagi dan diberi penambahbaikan oleh para-para veteran MMD sehingga kini.

Kini terdapat puluhan ribu pengguna dan jutaan video MMD di pelbagai laman perkongsian video seperti YouTube dan Nico Nico Douga.

Sejarah Penciptaan MMD

Program asal MMD sebelum ianya dipanggil sedemikian dipelopori oleh Animasa, dimana model pertama beliau ialah Miku Hatsune. Video Miku 3D pertama beliau dikeluarkan pada 30 November 2007. Kemudian, hasil kerja beliau telah memberi ilham kepada Yu Higuchi (樋口 優) atau juga dikenali sebagai HiguchiM, untuk mencipta perisian MMD. Beliau  telah membolehkan program ini didapati secara percuma sejak 24 Februari 2008.

Sebelum itu, animasi 3D hanya mampu dihasilkan oleh pereka animasi tertentu sahaja, dan masing-masing mempunyai program 3D yang tersendiri, dimana ia memerlukan pengetahuan dan pembelajaran yang banyak dan lama tentang asas-asas setiap perisian.

Minat bagi penghasilan sendiri animasi 3D diputik dari penayangan video promosi Miku di Nico Nico Douga oleh sebahagian animator 3D. Malangnya kebanyakan para peminat yang juga ingin mencipta animasi 3D kurang atau tiada pengetahuan langsung tentang ilmu yang berkaitan.

Mujurlah HiguchiM telah ‘turun padang’ bagi menyelesaikan masalah ini dengan pelancaran perisian MMD, dimana jika dibandingkan dengan perisian animasi yang biasa digunakan oleh golongan profesional, ia lebih mesra pengguna, mudah digunakan serta ringkas. Animasa kemudian menjadi perintis  bagi model-model lain iaitu MEIKO, Kaito, Rin Kagamine, Len Kagamine, Neru Akita, Haku Yowane. Manakala seorang lagi perintis yang terawal ialah Kio, beliau mencipta model versi muda MEIKO, iaitu Meiko Sakine.

Hasil dari kerjasama HiguchiM dan Animasa, ramai pengguna yang tertarik dengan kemudahan yang ditawarkan oleh MMD. Para-para pengguna yang mahir kemudian mencipta dan menaiktaraf model-model yang sedia ada bagi kegunaan MMD. Kepelbagaian jenis dan versi model yang sedia ada sedikit sebanyak membantu dalam perkembangan pentas MMD. Cuma hasil tangan mereka tidak dijamin oleh HiguchiM.

Hasil kerja mereka boleh didapati di mana-mana laman perkongsian video YouTube dan Nico Nico Douga. Terkini, perisian MMD boleh didapati dalam versi Bahasa Jepun dan Bahasa Inggeris.

Pada 2 Mei 2011, HiguchiM telah mengumumkan bahawa beliau akan bersara dari dunia MMD.

Perisian ini boleh dimuat turun dari internet, di mana anda boleh cari menggunakan pencarian Google. Ia disertakan sekali dengan pakej model asas 3D Vocaloids, iaitu Miku, Kaito, Len, Rin, dan Meiko. Model tambahan lain boleh dicari dan digunakan namun peraturan hak cipta bergantung kepada setiap pemilik model. Program lain seperti ‘PMD Edito’ dan ‘MikuMikuEffect’ juga turut serta digunakan bersama MMD.

MikuMikuEffect atau MME ialah sebuah plugin untuk MMD. Ia dipakai bagi menambah special effect, atau kesan istimewa untuk animasi MMD. Kesan istimewa ialah termasuk pencahayaan, bayang, hujan, letupan, asap, dan sebagainya. Versi MMD dan MME perlu serasi bagi mengelakkan masalah ketika pembikinan animasi MMD.

MMD boleh diolah menjadi gambar dan video, dan kualiti animasi bergantung terhadap kreativiti pengguna. Pengguna boleh memilih cara untuk mengolah animasi iaitu dalam bentuk filem pendek, muzik video, video tarian dan sebagainya.

Sekiranya anda berminat, anda boleh pergi ke sini bagi mengenali dan mempelajari cara-cara penggunaan MMD dengan lebih lanjut. Laman YouTube juga menyediakan video berkenaan cara-cara menggunakan perisian MMD. Jangan risau, ramai pengguna MMD yang mahir mampu dan mahu membantu anda, asalkan anda ada minat dan semangat yang utuh sebagai seorang karyawan.

Terdapat pelbagai jenis model yang memaparkan watak-watak yang direka berdasarkan siri-siri dan yang terkenal seperti Vocaloids, Kantai Collection, Persona, South Park, Spiderman, dan para ikon terkenal seperti Fuhrer, Stalin, dan Kizuna Ai. Ada juga model yang asli, iaitu watak original.

Perisian MMD menggunakan ciri-ciri seperti:-

Kemahiran, ketekunan, serta masa diperlukan untuk menghasilkan animasi MMD yang berkualiti tinggi bagi disukai ramai. Hal ini kerana gangguan atau ‘glitch’ boleh berlaku dan sukar diperbaiki, seperti rambut, gerak badan, kamera, dan sebagainya.

Seperti yang dinyatakan sebelum ini, terdapat jutaan video MMD yang dikongsikan di beberapa laman perkongsian video. Ia menggunakan tema video pendek, video muzik, video tarian, filem pendek, dan sebagainya.

Kepada sesiapa yang masih ingat tentang tulisan saya berkenaan Gokuraku Joudo, terdapat ribuan video MMD yang menggunakan lagu tersebut, contohnya yang ini. 🙂

Ini contoh salah sebuah video pendek MMD yang baik. lul

Perihal Pereka Model MMD

Setiap para pemodel, iaitu pencipta model MMD mempunyai model yang unik yang berbeza antara satu sama lain. Bagi perihal hak cipta, mereka mempunyai garis panduan dan peraturan yang tersendiri bagi para pengguna MMD. Hal ini bertujuan bagi mengelakkan penyalahgunaan model-model mereka seperti plagiat dan pencurian hak milik.

Panduan dan peraturan yang ditetapkan bergantung kepada mana-mana pereka model, seperti mewajibkan kredit terhadap pereka, larangan plagiat dan pencurian hak milik, keizinan bagi perkongsian model, kebenaran untuk menyunting model, pengedaran semula, hal berkenaan penjualan model, dan sebagainya. Dengan kata lain, perisian MMD ialah percuma, namun penggunaan model yang sedia ada adalah bergantung kepada setiap pereka.

Mestilah diingatkan bahawa model tersebut adalah mengikuti peraturan hak milik yang telahpun dipersetujui oleh beberapa buah negara. Para pengguna hendaklah bertanggungjawab untuk memenuhi segala panduan dan peraturan yang ditetapkan oleh para pemilik model sama ada atas nama penguatkuasaan atau pengawasan warga sosial.

Sekiranya mereka mendapati panduan dan peraturan tersebut tidak dipatuhi, maka mereka mungkin akan menghadkan perkongsian model mereka, seperti apa yang dilakukan oleh salah seorang pereka, Nanami Watabe.

Pengguna MMD akan biasa mendengar nama para pemilik model terkenal seperti Tda, Kio, Mamama, Uri dan sebagainya, dan menggunakan model mereka sebagai bahan bagi kerja mereka. Terdapat ramai lagi pemilik novel, yang saya pasti pembaca akan pening sekiranya saya senaraikan nama dan model mereka di sini.

Rumusan

HiguchiM, pereka bagi platform MMD tidak memiliki mana-mana model MMD. Animasa dan Kio merupakan pengasas bagi model MMD. Model-model yang sedia ada mempunyai hak cipta yang tersendiri dan tidak boleh digunakan sewenang-wenangnya. MMD merupakan jalan pintas bagi seseorang yang mahu mencipta sebuah animasi 3D.

Perisian MikuMikuDance adalah percuma bagi semua pengguna, namun pengguna mesti mematuhi peraturan bagi penggunaan model tambahan menurut pereka model. Jikalau anda berminat untuk berjinak-jinak dengan perisian MMD, anda dialu-alukan untuk berbuat sedemikian.

Have fun. Sekian dari saya.

P/S:- Kalau tiada aral melintang, saya mungkin akan menulis tentang Vocaloid pada masa hadapan


Benarkah Bonggol Unta Menyimpan Air?

Kita kenal unta adalah haiwan berkaki empat yang biasa hidup di padang pasir. Kita pasti tertanya-tanya bagaimana unta ini boleh hidup di kawasan ekstrem tersebut tanpa mengharapkan air.

Melihat bonggol yang timbul di belakang unta, kita pasti percaya bahawa itulah ‘tangki air semula jadi’ unta dan itulah jawapan bagi memuaskan inkuiri kita.

Tetapi, adakah bonggol itu sebenarnya berfungsi sedemikian?

Sebenarnya ia hampir tepat, jawapan sebenar adalah bonggol unta berfungsi sebagai penyimpan lemak.

Kata Rick Schwartz, penyelia haiwan di zoo San Diego, unta mengambil lemak dari bonggolnya dan menukar sebagai tenaga apabila menghadapi musim kering tanpa sebarang makanan dan minuman. Jika makanan hadir, unta memakannya dan menyimpan kalori ke bonggol. Apabila bonggolnya ‘berdiri’, unta mampu hidup tanpa makanan selama 4-5 bulan. Jika bonggol unta mengempis, maksudnya ia kehabisan ‘stok’ lemak dan perlu diisi semula.

Anak unta pula pada awalnya tidak mempunyai bonggol dan belum tumbuh sepenuhnya apabila dijaga ibunya. Bonggolnya tidak tumbuh kerana seluruh kalori dari susu ibunya disalurkan kepada tumbesaran anak. Apabila mencecah 10 bulan barulah bonggolnya boleh tumbuh sehingga setahun. Pada umur setahun itulah anak unta mesti mempunyai bonggolnya supaya ia mampu berhadapan pada musim kering pertamanya.

Terdapat dua buah spesis unta: Unta Bactria (Camelus bactrianus) dan Unta Arab (Camelus dromedarius). Unta Bactria yang tinggal di barat China dan Asia Tengah mempunyai dua buah bonggol. Manakala unta Arab yang kita sedia kenal hanya mempunyai sebuah bonggol.

Unta tidak seperti haiwan lain dalam penyimpanan makanan. Ia biasanya menyimpan makanan di dalam kantung yang menegak.Sesetengah teori menyatakan bahawa unta mempunyai kantung bernama ‘stomach callus’ yang berada di bawah perut. Apabila kalori disimpan dalam kantung tersebut, ia menjadi lapisan lemak. Jika unta tidak terdedah kepada sinaran matahari dan kehangatan, lemak dialihkan dari kantung ke bonggol.
Jika bonggol unta hanya menyimpan makanan, bagaimana dengan air?

Unta mempunyai cara lain untuk badannya sentiasa tidak kehausan sepanjang musim kering berlaku. Unta meminum air sebanyak 30 gelen (114 liter). Tambahan pula, badan unta memastikan najisnya tidak mempunyai kehadiran air dan buah pinggangnya sentiasa lancar mengeluarkan toksik dari air sebagai cara menampung air dalam badan.

Unta juga meminum air dari lembapan air yang keluar dari hidunynya bagi menghilangkan dahaga. Jadi, begitulah cara unta membekalkan airnya untuk menghadapi musim kering. Dan bonggol unta sebagai ‘tangki air semula jadi’ hanya mitos bualan masyarakat saja.

RUJUKAN:

Santora, T. (25 October 2020). Do camels really have water in their humps? Live Science. Retrieved from 12 November 2020. https://www.livescience.com/why-do-camels-have-humps.html

Vannithone, S.; Davidson, A. (1999). “Camel”. The Oxford companion to food. Oxford Oxfordshire: Oxford University Press. p. 127


Kisah Syiah Dan Tentera Salib Cuba Mencuri Jasad Rasulullah S.A.W

Rasulullah s.a.w memberi impak besar kepada manusiawi baik semasa hayat baginda atau selepas kemangkatan baginda. Antara impak yang dibawa baginda ialah penyebaran agama Islam dan diangkat sebagai contoh teladan sepanjang zaman. Tetapi ada manusia yang iri hati dengan kemuliaan Islam sanggup melakukan apa saja untuk mencemarkannya termasuk cubaan mencuri jasad baginda!

Cubaan pertama dibuat semasa era pemerintahan Khalifah al-Qadir dari Bani Abbasiyyah. Dalangnya tidak lain dan tidak bukan pesaing mereka dari kerajaan Fatimiyyah yang berpangkalan di Mesir, al-Hakim bi-Amr Allah. Al-Hakim mahukan jasad Rasulullah s.a.w dibawa ke Mesir bersesuaian dengan status kerajaan itu yang mendukung Ahlul Bait. Malah, baginda turut mengarahkan satu kompleks makam besar dibina bagi menempatkan jasad Rasulullah s.a.w itu.

Di samping itu, baginda melihat ini juga cara terbaik menjejaskan saki-baki prestij Khalifah Bani Abbasiyyah dan para penyokongnya berfahaman Ahli Sunnah Waljamaah[1]. Untuk mencapai matlamat itu, al-Hakim menyerahkan tugas itu kepada seorang pegawai Fatimiyyah bernama Abu al-Fateh.

Malangnya, rancangan baginda tersebar luas ke setiap pelosok Semenanjung Tanah Arab termasuk di kota Madinah al-Munawarrah. Justeru, tidak hairanlah apabila Abu al-Fateh tiba di kota yang dicintai Rasulullah s.a.w itu, ramai penduduk tempatan keluar dan menahan ekspedisi yang diketuainya. Perasaan mereka ibarat ular dikutik ekor[2] sehingga ada yang sudah berkira-kira mahu menumpahkan da-rah setiap ahli ekspedisi termasuk Abu al-Fateh.

Bimbang nyawanya akan melayang gara-gara ingin menunaikan hasrat al-Hakim itu, dia berjanji untuk tidak melakukannya walaupun itu bakal mengundang kemurkaan pemimpin Fatimiyyah itu. Pada masa sama, satu ribut besar melanda Madinah dan mengakibatkan kemus-nahan harta benda kehilangan nyawa. Musibah tersebut digunakan Abu al-Fateh sebagai peluang melarikan diri sekaligus menyelamatkan jasad baginda daripada dipergunakan lelaki yang digelar Khalifah Gila di dunia Barat.

Murka dengan kegagalan Abu al-Fateh, al-Hakim mengatur satu lagi cubaan mencuri jasad Rasulullah s.a.w. Tidak lama selepas itu, baginda menghantar sekumpulan lelaki ke Madinah dan mereka memilih menginap di sebuah rumah berhampiran dengan Masjid Nabawi. Dari situ, mereka mula menggali terowong secara rahsia agar dapat mengakses makam baginda.

Tetapi hasrat mereka punah sama sekali apabila kilat menyambar kawasan di mana mereka menggali terowong. Ini disusuli oleh satu suara kuat yang berbunyi, “Makam Rasulullah s.a.w sedang digali!” Penduduk Madinah yang terkejut segera mencari lokasi suara itu dan berhasil menemui kumpulan penggali tersebut. Kesemua mereka kemudiannya dijatuhkan hukuman ma-ti atas jena-yah yang dilakukan.

Kegilaan al-Hakim dalam mendapatkan jasad baginda mungkin turut menjelaskan kehilangannya pada malam 13 Februari 1021. Pada malam tarikh tersebut, baginda dikatakan hilang semasa berjalan di jalan-jalan Kaherah. Selepas beberapa hari mencari, keldai tunggangan baginda ditemui bersama percikan darah pada pakaiannya itu sekaligus mengesahkan al-Hakim mangkat kerana dibu-nuh.

Penulis tidak terkejut salah satu sebab baginda dibu-nuh kerana obsesi tidak hentinya terhadap jasad Rasulullah s.a.w. Bagi para pembesar dan jeneral Fatimiyyah, obsesi sebegini jika tidak dihentikan dengan segera, ia bakal mengundang sial dan kecela-kaan besar terhadap kerajaan itu. Selepas al-Hakim mangkat, Ali al-Zahir diangkat sebagai khalifah dengan tahun-tahun awalnya ditadbir oleh bonda saudaranya, Sitt al-Mulk.

Jika al-Hakim dianggap gila kerana merancang plot sebegini rupa, ten-tera Salib pula berbuat demikian bagi menamatkan anc-aman kerajaan-kerajaan Islam terhadap kedudukan mereka di Baitulmaqdis. Plot mencuri jasad Rasulullah s.a.w dikatakan dibuat semasa era Nuruddin Zengki[3] iaitu semasa baginda mengerjakan haji di Makkah pada 1162.

Mengikut rancangan, dua orang lelaki dihantar ke Madinah dengan menyamar sebagai ulama yang berasal dari Maghribi. Dari situ, mereka menginap di sebuah rumah berhampiran dengan Masjid Nabawi dan menggali terowong. Tanah yang digali akan dibawa secara senyap-senyap ke Perkuburan Baqi dan ditaburkan sekitar kawasan perkuburan.

Bagaimanapun, Allah Maha Berkuasa ke atas setiap sesuatu. Tatkala kedua-duanya sibuk menggali, Nuruddin bermimpi bertemu dengan Rasulullah s.a.w dan al-Amin memohon agar dilindungi daripada dua orang lelaki berkulit kemerah-merahan. Beliau bukan bermimpi sekali tetapi tiga kali mimpi yang sama.

Sukar melelapkan mata, Nuruddin segera memanggil penasihat Jamaluddin al-Musali dan menceritakan apa yang berlaku. Lantas, sang penasihat yang bijaksana menggesanya segera bertolak ke Madinah. Dalam tempoh lebih dua minggu, Nuruddin dan 20 perajuritnya berjaya sampai di kota tersebut.

Dari situ, beliau mengarahkan para perajuritnya mengumpulkan seluruh penduduk Madinah agar dua wajah yang dikehendakinya itu dapat dikenalpasti. Malangnya, usaha tersebut tidak berhasil dan membuatkan Nuruddin menggaru kepala seperti merasakan masih ada orang yang belum dilihat.

Telahannya benar sama sekali selepas seorang penduduk memberitahu ada dua ulama Maghribi yang datang ke Madinah dan tidak tampil menghadap. Apabila kedua-duanya dibawa menghadap, kedua-duanya jelas mempunyai kulit kemerah-merahan seperti digambarkan Rasulullah s.a.w. Selain itu, pemeriksaan ten-tera Nuruddin mendapati wujud aktiviti penggalian terowong dengan lubang terowong ditutup dengan sejadah.

Dengan semua bukti yang ada, dua lelaki itu kemudiannya dihukum ma-ti. Beliau turut mengarahkan sebuah parit digali mengelilingi makam Rasulullah s.a.w dan diisi dengan plumbum cair. Ini bagi memastikan tiada lagi cubaan menggali dan mencuri jasad baginda selepas ini.

Tindakan Nuruddin ini turut menjelaskan kempen lebih agresif terhadap tentera Salib untuk tahun-tahun berikutnya. Beliau pasti selagi mereka masih berada di Timur Tengah, ten-tera Salib akan sentiasa berusaha menjayakan plot mereka tersebut. Dan menerusi penaklukan Mesir pada tahun 1169 oleh Asaduddin Shirkuh, ia dilihat sebagai pembalasan Nuruddin terhadap plot gila al-Hakim dan Fatimiyyah.

Dan apa yang disangka Nuruddin itu ternyata benar. Ten-tera Salib masih tidak berputus asa mendapatkan jasad Rasulullah s.a.w. Begitupun, plot mereka telah diketahui lebih awal dan kapal yang membawa kumpulan as-kar untuk tujuan tersebut berjaya ditahan. Peristiwa ini dikatakan berlaku pada tahun 578 Hijrah.

Dalam satu kisah lain, Imam at-Tabari meriwayatkan kisah seorang penjaga Masjid Nabawi bernama Shamsuddin Sawab Lamti. Pada satu ketika, seorang rakan memberitahunya sekumpulan lelaki dari Halab (Aleppo moden di Syria) datang ke Madinah dengan niat mendapatkan jasad Rasulullah s.a.w, Abu Bakar as-Siddiq dan Umar bin al-Khattab. Rakan tersebut turut memberitahu gabenor Madinah tidak akan campur tangan kerana sudah makan suap[4] oleh kumpulan lelaki tersebut.

Shamsuddin berhak merasa khuatir tentang rancangan kumpulan lelaki ini. Penulis tidak menolak kumpulan lelaki ini berkemungkinan orang-orang Syiah yang mahu meneruskan plot gila al-Hakim. Walaupun sudah tahu bahana yang menimpa sesiapa yang berbuat demikian, mereka ibarat bersultan di mata, beraja di hati[5].

Gabenor Madinah kemudiannya memanggil Shamsuddin menghadap dan mengarahkan mereka dibenarkan masuk. Beliau juga turut mengarahkan penjaga masjid itu tidak menghalang mereka. Menjelang malam, 40 individu tiba di masjid sambil membawa peralatan dan obor. Shamsuddin sedar mereka ingin memusnahkan kawasan makam, mencuri jasad Rasulullah dan membakar dua jasad sahabat baginda yang mulia itu.

Tetapi sebelum sempat kumpulan itu tiba di kawasan makam, tiba-tiba tanah terbuka dan menelan mereka bersama peralatan yang dibawa. Peristiwa itu berlaku sekelip mata dan tanah kembali bersatu seolah-olah tiada apa yang berlaku. Si gabenor yang menunggu kelibat mereka kemudiannya menghampiri Shamsuddin dan bertanya apa yang berlaku.

Selepas mendengar kisah yang dinyatakan itu, dia segera membawa si gabenor masuk ke masjid dan menunjukkan di mana lokasi itu berlaku. Lantas, si gabenor memerintahkan kisah tersebut tidak didedahkan kepada sesiapa dan mengan-cam membu-nuh Shamsuddin sekiranya dia berbuat demikian.

Kisah ini turut dicatatkan dalam buku Sejarah Madinah yang dikarang Abu Mohammad Abdullah Margani. Bezanya di sini ialah terdapat 15-20 individu yang memasuki masjid dengan tujuan menggali makam dan mencuri jasad baginda. Satu lagi perbezaan ialah kesemua mereka ditelan bumi apabila mereka menghampiri kawasan makam.

RUJUKAN:

The Saudi Expat. 5 Attempts to Steal the Body of Prophet (PBUH) from Madinah.

NOTA KAKI:

[1] Satu fahaman di mana para pendukungnya sentiasa menegakkan kebenaran Islam berdasarkan al-Quran dan hadis Rasulullah s.a.w serta menepati akidah baginda dan para sahabat r.a. Majoriti pemerintah dan umat Islam dari dahulu hingga sekarang menjadikannya sebagai pegangan akidah mereka.

[2] Peribahasa yang bermaksud marah yang amat sangat.

[3] Ahli Dinasti Zengki yang memerintah wilayah-wilayah Syria yang menjadi sebahagian daripada Empayar Saljuk. Nuruddin menjadi pemain penting semasa kempen Per-ang Salib kedua dan menjadi duri dalam daging kepada ramai pemain Salib termasuk Raja Baldwin III dan Maharaja Manuel I Komnenos.

[4] Simpulan bahasa yang bermaksud rasuah.

[5] Peribahasa yang bermaksud menurut kehendak hati sendiri.


Kisah Power Rangers Dan Ultraman Diharamkan Di Malaysia

Penapisan adalah satu isu yang sentiasa panas untuk satu jangka masa yang panjang bagi industri hiburan di Malaysia. Ia menjadi lebih jelas kerana pada tempoh sekitar 80-90an, negara sedang cuba menyesuaikan diri dengan ekonomi berasaskan pengetahuan moden. Ya, Malaysia dianggap sebagai negara yang ketinggalan zaman dan ‘manja’ kerana budaya penapisan media yang sangat ketat diamalkan sejak dahulu lagi.

Kebanyakan lagu-lagu rock sentiasa menjadi mangsa sasaran ‘digam penyiaran’ oleh Kementerian  Penerangan yang berada dibawah Allahyarham Tan Sri Dato’ Mohamed Rahmat ketika itu. Bukan artis rock sahaja, artis versatil seperti KRU turut menerima nasib yang sama dengan lagunya yang berjudul 20/20.

Kerajaan Malaysia ketika itu sangat memandang serius tentang isu semasa berkaitan industri hiburan. Namun adakalanya, penapisan ketat yang dilaksanakan terhadap mana-mana bentuk hiburan samada filem, lagu, dan persembahan pentas boleh dikatakan menjadi penyumbang kepada kemunculan karya seni berunsur puitis dan kiasan terutamanya oleh artis-artis rock tempatan.

Penapisan di Malaysia berasaskan kepada Perlembagaan Persekutuan yang menyatakan bahawasanya dengan syarat-syarat yang tertentu, “Bahagian II dalam Perlembagaan Persekutuan memperuntukkan peruntukan bagi menjamin kebebasan asasi manusia. Salah satu kebebasan asasi adalah kebebasan bercakap, berhimpun dan berpersatuan yang terkandung di dalam Perkara 10 Perlembagaan Persekutuan. Kebebasan bersuara adalah asas kepada kewujudan demokrasi dan menghormati maruah manusia.” (Perkara 10).

Namun, penapisan media yang ketat sebegini tidak semestinya sentiasa mensasarkan karya seni hasil tangan anak seni tempatan semata-mata, bahan hiburan dari luar negara yang memasuki Malaysia dalam bentuk siaran televisyen terutamanya, tidak kurang hebat juga menerima tekanan oleh pandangan sensitiviti kerajaan Malaysia dahulu.

Bagi mereka yang masih terlalu muda atau terlalu tua untuk mengingati fenomena budaya tertentu, rancangan TV Power Rangers adalah rancangan yang menampilkan sekumpulan (biasanya berjumlah lima orang) wira bertopeng “super sentai” yang sangat terkenal berdasarkan beberapa siri Jepun yang ada, kemudian ditiru dan digarap oleh pihak produksi dari Amerika Syarikat.

Siri televisyen sebegini menjadi fenomena yang popular di kalangan kanak-kanak yang membesar sekitar pertengahan 1990-an. Penulis merupakan salah seorang yang meminati salah satu daripada siri Power Rangers, namun, berdasarkan pengalaman sendiri, penulis pernah dimarahi oleh arwah bapa (Abah) kerana memakai seutas jam tangan Power Rangers pemberian kawan sekolah, dan reaksi Abah membuatkan penulis merasa keliru. Pakai jam pun kena marah?

Kekeliruan itu akhirnya terjawab, rupa-rupanya penulis mengalami nasib yang serupa dengan anak mantan perdana menteri, Dato’ Seri Mohd Najib Tun Razak, beliau yang ketika itu menjawat kedudukan sebagai Menteri Pendidikan sedang ditemubual menyatakan rasa terkejut apabila diberitahu mengenai keputusan untuk menyekat penyiaran rancangan Power Rangers di televisyen, beliau menyatakannya dalam bahasa Inggeris.

“Power ranger akan disekat penyiarannya? Dia inilah yang akan kecewa nanti.” katanya sambil merujuk kepada anak lelakinya yang sedang duduk di pangkuannya. Beliau sendiri juga mungkin meminati rancangan Power Rangers kerana beliau pernah menghadiri tayangan pentas dan pertunjukan Power Rangers di Kuala Lumpur.

Tetapi, kenapa Power Rangers harus disekat penyiaran? Apa yang tidak kena dengan rancangan itu?

Baik, sebelum kita mengkritik negara sendiri sebagai terlalu sensitif, suka untuk penulis menyatakan bahawa di Amerika Syarikat sendiri rancangan Power Rangers pernah menjadi isu yang serius berikutan luahan para ibu bapa yang bimbang ia akan mempengaruhi sifat anak-anak mereka kerana Power Rangers memaparkan aksi yang agak g4nas dan tidak sesuai untuk tontonan kanak-kanak.

Bahkan terdapat beberapa kes di sana yang melibatkan kec3deraan yang serius pada kanak-kanak ketika mereka bermain dengan beraksi sebagai Power Rangers.

Puncanya ialah kerana pada waktu itu, kerajaan Malaysia telah menyekat penyiaran dan pengedaran sebarang bahan media mahu pun produk berkaitan jenama “Mighty M0rphin Power Rangers” kerana pihak berkuasa bimbang akan penggunaan perkataan “m0rphin” boleh memberi pengaruh negatif terhadap kanak-kanak kerana perkataan itu amat berkait rapat dengan dad4h jenis “m0rfin”.

Radio Televisyen Malaysia (RTM) mengumumkan pada bulan Disember 1995 bahawa Malaysia akan menghentikan penyiaran episod baru Power Rangers sehingga perkataan “m0rphin” dikeluarkan dari namanya, supaya anak-anak Malaysia tidak dipengaruhi untuk menjadi superhero dengan bergantung kepada ‘kekuatan’ dad4h.

Walau bagaimanapun, stesen penyiaran utama kerajaan itu kemudian mengatakan bahawa program itu akan dibenarkan kembali ke udara, jika perkataan “m0rphin” dihapvskan. Dan memang benar, kerana tidak lama kemudian, ia kembali dengan perubahan pada jenamanya kepada “Mighty Power Rangers”, dan menapis beberapa adegan dan dialog yang menyebut perkataan “m0rphin”.

Selain daripada Power Rangers, Ultraman juga pernah menimbulkan kontroversi, tetapi dalam bentuk bahan bacaan komik yang berkemungkinan kerana terjemahannya.

Pada tahun 2014, Menteri Dalam Negeri ketika iti, Dato Seri Dr Ahmad Zahid Hamidi telah meletakkan buku komik Jepun edisi Bahasa Malaysia, “Ultraman the Ultra Power”, di bawah Seksyen 8(2) Akta Mesin Cetak dan Penerbitan 1984 kerana didakwa mengandungi unsur-unsur yang boleh memvdaratkan ketenteraman awam.

Walaupun ketika itu tiada kenyataan rasmi mengapa larangan itu dikuatkuasakan, beberapa blog dan akaun Twitter berpendapat bahawa isu utamanya adalah kerana terjemahan komik “Ultraman the Ultra Power” menggunakan perkataan “Allah” untuk menggambarkan salah satu watak fiksyen adiwira Jepun yang berkuasa ajaib itu.

Jadi, selesailah isu komik Ultraman, tetapi sekatan terhadap rancangan televisyen berkonsepkan adiwira untuk tontonan kanak-kanak tidak terhenti setakat itu sahaja, pada tahun 2017, Power Rangers sekali lagi berhadapan kontroversi di Malaysia, kali ini dalam bentuk tayangan filem.

Filem itu memaparkan salah satu karakter penting yang membawa watak seorang adiwira wanita bernama Yellow Ranger lakonan Becky G sebagai seorang gadis yang sedang menerima perbezaan orientasi s3ksualnya yang amat cenderung ke arah LGBT. Bahkan terdapat adegan-adegan romantis yang songsang.

Namun setelah menerima beberapa rayuan daripada pihak Disney, ditambah dengan luahan rasa kecewa oleh Menteri Pelancongan Dan Kebudayaan ketika itu, Dato’ Seri Mohamed Nazri Aziz, filem tersebut kemudiannya hanya menjalani proses penapisan yang ketat oleh Lembaga Penapisan Filem Malaysia, filem ini diberi penarafan P13 walaupun “adegan g4y” telah dipotong, dan kanak-kanak berumur 13 tahun ke bawah mesti ditemani oleh ibu bapa atau penjaga.

Tetapi bayangkan, masalah penagihan dad4h dan budaya sosial yang negatif di negara kita boleh tahan teruk juga statistik tahunannya, itu dalam keadaan kita telah berusaha keras menapis segala maklumat dan bahan media yang tidak sesuai di negara kita, bayangkan jika perkataan “m0rphin” yang kita anggap sekadar perkara remeh itu diteruskan penggunaannya.

Begitulah al kisahnya budaya penapisan bahan-bahan media yang sangat tegas di negara kita, malangnya, segelintir rakyat Malaysia sendiri lebih gemar memberi kritikan tanpa mengetahui bahawa bahan hiburan asing juga turut menerima nasib yang sama, bahkan Malaysia turut dianggap sebagai ‘manja’ oleh orang luar kerana budaya ini.

Namun semua itu sekadar tinggal kenangan sahaja dalam lipatan sejarah sahaja. Baiklah, sekarang tibalah masanya untuk memberi kritikan.

Semenjak dua menjak ini, penulis perhatikan, tahap kebebasan bersuara di Malaysia sudah berada di tahap yang paling lemah penguatkuasaannya sehinggakan Raja-raja dan YDP Agong boleh dijadikan bahan penghin4an oleh pihak tertentu. Mereka semakin berani kerana mereka tahu penguatkuasaan terhadap batasan hak bersuara hari ini adalah sangat lemah.

Sejujurnya, negara Malaysia kita yang tercinta ini benar-benar memerlukan seorang lagi menteri yang memiliki ketegasan seperti seperti Allahyarham Tan Sri Mohamed Rahmat. Semoga rohnya sentiasa dicucuri rahmat.

RUJUKAN:

MY Art Memory Project of Five Arts Centre : Censorship of Arts and Culture in Malaya/Malaysia

Malaysia: Authorities Ban The Hit Television Series ‘Mighty M0rphin Power Rangers’


Hagia Sophia: Lambang Jatuhnya Modenis Ataturkisme

Sebentar tadi aku melihat siaran langsung solat Jumaat pertama umat Islam Istanbul di Hagia Sophia. Dengan latar permandangan Selat Bosporus, azan berkumandang dengan merdunya.

Umat Islam yang berdiri di atas bukit terdirinya bangunan indah itu, menangis dengan penuh kesyahduan. Buat pertama kalinya sejak 86 tahun, azan fardhu Jumaat berkumandang di Hagia Sophia.

Betapa dahaganya umat Islam Turki di Istanbul dengan syiar Islam. Betapa rindunya mereka kepada negara mereka yang pernah gemilang.

Ada yang berkata, Erdogan Make Turkey Great Again.

Ramai orang Turki Istanbul menyampah dengan kata orang luar, bahawa orang Istanbul ini semuanya sekular, minum arak dan makan babi macam orang Eropah.

Walaupun majoriti begitu, segelintir masih lagi berpaut pada tali rahmat yang dihulur Allah swt. Mereka masih berharap Istanbul akan kembali menjadi Islam dan bukannya MINO (Muslim In Name Only) semata-mata.

Sekian lama, Turki menganut dogma sekularisme Ataturk yang dipanggil ‘laiklik’, atau ‘laïcite’, perkataan Perancis untuk sekularisme versi paksaan.

Ada beza antara sekular jenis Amerika, di mana nilai agama bebas diamalkan dalam pemerintahan asalkan tidak melanggar Perlembagaan Amerika.

Dengan sekular jenis laïcite, di mana agama dilarang keras masuk dalam sistem kerajaan, sampai dilarang bertudung, dilarang berpuasa pada hari bekerja dan Hari Raya tidak disambut sebagai hari bercuti.

Contoh sekular jenis laïcite ialah seperti di Perancis dan di Turki.

Apa yang dikatakan Erdogan make Turkey great again ni? Ekonomi Turki sedang dalam keadaan buruk, terutamanya menjadi negara antara yang tertinggi terkena COVID19.

Politik hari ini tidak bertanya tentang soal kebebasan hak asasi manusia ke, rasuah ke, bahkan ekonomi pun nombor dua. Politik hari ini paling utama ialah politik identiti.

Lihatlah di Amerika, sejak Trump jadi Presiden, walaupun ekonomi Amerika sepanjang 2017-2019 dianggap sebagai pencapaian ekonomi terbaik Amerika sejak 1950an, tetapi masih dikritik media kerana civic nationalism mengikis suara “Manhattan dan Hollywood Bubble” ni. Media perdana mula diperlekehkan dan ditolak.

Orang mula membakulsampahkan Buzzfeed, WatchMojo atau mereka yang suka menonton Trevor Noah, Stephen Colbert dan Samantha Bee yang langsung tak kelakar tu.

Segala dokumentari politik dari Vox, Vice atau Washington Post akan mendapat thumbsdown banyak di Youtube.

Salah seorang aktivis SJW yang menyamar jadi wartawan, Carlos Maza dipecat sebab dia sokong Antifa dalam satu videonya, sebab terlalu banyak dapat dislike dan makian dalam komen.

Sementara bekas wartawan Vice News yang dipecat kerana mengkritik golongan kiri, Tim Pool pula kini mendapat viewers yang tinggi walaupun dia menyokong Tulsi Gabbard.

Begitu juga di Jepun, bila ramai orang mahu Artikel 9 dalam Perlembagaan Jepun dimansuhkan. Artikel yang memandulkan tentera mereka selama ini dengan melarang untuk berperang.

Di Malaysia, orang Melayu sebenarnya bukannya suka sangat UMNO pun. Tanya semua orang pun sedar apa yang Najib Razak dan Rosmah Mansur tu salah.

Tapi view orang Melayu di heartland ialah “jahat Najib, at least tak kikis hak Melayu macam DAP”.

Orang yang bijak membaca politik adalah orang yang sedar bahawa all politicians are crooks. Cuma, tugas ahli politik ialah menyuarakan pendapat rakyat di dewan tertinggi.

Tahu tak kenapa Parlimen ke Kongres ke Diet ke, apa nama dia sekalipun, sekarang ni semua macam pasar? Sebab masyarakat kita pun sedang bergaduh antara satu sama lain.

Dan naratif pertarungan kali ini ialah liberal globalist vs civic nationalist.

Topik ketirisan, rasuah, hak asasi manusia, ini semua boleh bincang kemudian lepas siapa yang akan menang antara dua atas ni.

Politik pasca moden ialah politik identiti.

Politik Turki pun tidak sunyi daripada pergaduhan ini. Golongan SJW kat Bangsar Bubble pun kau dah tak tahan dengo perangainya, apatah lagi SJW Istanbul Bubble? Dia punya tahap taksub dengan sekularisme dan modeniti tu gila babi.

Jadi, sama seperti masa Donald Trump mengangkat sumpah jadi Presiden, atau jam 11 malam di Britain pada 31 Januari 2020 (Hari Brexit), atau hari Muhyiddin Yassin mengangkat sumpah depan Agong, hari solat Jumaat pertama di Hagia Sophia adalah hari kemenangan pertama golongan civic nationalist di Turki.

Pada azan tersebut, ramai orang membawa bendera Turki sebagai bangga negara kembali dikuasai mereka yang menentang arus globalist.

Ketika Pope Francis I, Vladimir Putin, Emannuel Macron dan Kesatuan Eropah mengkritik tindakan Erdogan, rakyat Turki menunjuk jari tengah kepada mereka yang cuba paksa rakyat tempatan mengikut telunjuk boss paling atas moralist libtard, George Soros.

Turki tidak lagi takut untuk melanggar undang-undang NATO kerana Trump sudah tidak peduli dengan NATO. Everybody’s at our own right now. Abad ke-21 ialah semua orang cuba menjadi kuat.

Sebab itu pemimpin seperti Trump, Duterte, Erdogan, Orban, Bolsonaro dan Modi kini popular di negara masing-masing. Strongman.

Shinzo Abe bijak membaca rentak selepas melihat retak menanti belah kerajaan DPJ. Begitu juga di Taiwan yang memperjuangkan kemerdekaan. Di Hong Kong, mereka terus menentang evil dynasty of Communist Party.

Seluruh rakyat China sebenarnya mula mahu bangkit, terutamanya di wilayah miskin yang ada 800 juta orang hidup di bawah garis kemiskinan. Yang orang luar China tak tahu.

Zaman sekarang adalah masa civic nationalism melancarkan pemberontakan ke atas nilai-nilai moral liberal Barat sejak pasca Perang Dunia Kedua. Nilai yang dibuat oleh Woodrow Wilson dan Theodore Rossevelt sudah tidak relevan lagi untuk dunia.

Presiden Erdogan turun daripada helikopter tentera dan disambut dengan suara gilang gemilang dari golongan civic nationalist Istanbul.

Aku tak pasti apa yang dicakap oleh khatib dalam khutbah tu sebab aku tak faham bahasa Turki, tapi apa yang aku faham dari gaya badan makmum, mereka kelihatan bersemangat.

Bagi identiti mereka, Islam – hari ini adalah hari kemenangan pertama selepas lamanya Sultan Al Fateh menakluk Constantinople pada 1453. Bagi ramai majoriti, hari ini adalah hari kemenangan umat Islam menentang sekularis.

Bagi aku, hari ini adalah hari kemenangan civic nationalist Turki menentang liberal Zionist yang mengawal Timur Tengah sejak 1948.

Hari ini akan dikenang oleh rakyat Turki sampai bila-bila, macam kita di Malaysia ingat Langkah Sheraton.

Untuk mood yang lagi best, buka Spotify, cari playlist Turkish traditional music dan dengar sambil baca tulisan ni.


5 Mitos Pengambilan Ubat Antidepressants

Masalah kes
penyakit kemurungan yang digelar sebagai Unipolar Depression atau yang selalu
kita dengar sebagai Major Depressive Disorder (MDD) merupakan salah satu
penyakit yang sedang meningkat kekerapannya. Mengikut kajian, 1 daripada 5
orang remaja mempunyai penyakit ini, dan tanpa rawatan yang sebetulnya,
penyakit ini hanya akan menyebabkan komplikasi-komplikasi yang memburukkan lagi
keadaan.

Di Malaysia ini, saya dapati terdapat 3 jenis pesakit MDD yang telah disahkan oleh doktor bertauliah. Yang pertama adalah mereka yang mempunyai diagnosis dan sedang menerima rawatan seperti biasa. Yang kedua adalah mereka yang tidak ingin mendapatkan rawatan walaupun telah mengetahui kesan dan komplikasinya kerana takut dan yang ketiga adalah mereka yang telah mendapatkan rawatan, tetapi berhenti separuh jalan atas alasan mendapat kesan sampingan mahupun ubat yang diberikan oleh doktor dilabel sebagai ‘tidak berkesan’.

Hal ini
amat merunsingkan kerana apabila mereka mendapati ubat yang diberikan itu
‘tidak berkesan’, mereka akan menyebarkan perkara ini dan tidak menggalakkkan
pesakit lain untuk mendapatkan rawatan. Namun, mengapakah hal ini terjadi?
Mengapakah mereka mendapati ubat antidepressants ini tidak berkesan? Jadi,
dalam artikel kali ini, kita akan melihat apakah mitos-mitos yang timbul akibat
daripada kesan pengambilan antidepressants.

Pemahaman
yang salah ini menjadi salah satu sebab mengapakah kebanyakkan pesakit berhenti
mengambil ubat-ubatan antidepressants. Mereka menyangka antidepressants akan
menyebabkan mereka gembira, dan menjadi sebagai salah satu ‘happy pills’ untuk
mengubah mood mereka dengan dramatik. Terdapat beberapa jenis antidepressants
yang berada di pasaran dan mempunyai kesan-kesan yang berlainan, namun tiada
satu pun yang akan menyebabkan anda gembira dengan mendadak.

Ubat ini
berfungsi sebagai satu cara untuk menstabilkan mood anda. Sekiranya ubat ini
diambil oleh mereka yang normal dan tidak mempunyai MDD, tiada apa yang akan
berlaku selain daripada keadaan mereka yang akan bertukar kepada ‘tiada
perasaan’. Jangkaan ini silap, dan kebanyakkan antidepressants akan mengambil
masa 5 – 7 hari untuk berfungsi, dan kesannya tidak dramatik seperti kesan
dadah-dadah yang berbahaya seperti dadah jenis opioid dan benzodiazepine.

Oleh yang
demikian, anda harus tahu, ubat ini akan meletakkan mood anda sebagai normal,
dan tidak mudah merasai tertekan apabila menghadapi sesuatu stress.

Kesan ubat
ini kadangkala menyebabkan anda merasai seperti ‘numb’ dan tiada perasaan. Anda
akan merasai bahawa anda tidak akan mempunyai apa-apa reaksi daripada segi
perubahan perasaan sekiranya seseorang memarahi anda, atau sekiranya seseorang
cuba membuatkan anda gembira. Hal ini benar seperti yang dilaporkan kepada
beberapa pesakit dalam kajian yang dilakukan oleh beberapa jenis ubat.

Namun,
kesan ini selalunya akan reda selepas seminggu daripada pengambilannya. Kesan
ini adalah kerana badan dan otak anda akan mengambil masa untuk menstabilkan
kadar kenaikkan satu jenis neurotransmitter yang dipanggil sebagai serotonin
(serotonin selalunya rendah di dalam pesakit MDD) dan meletakkan anda merasakan
seperti ini buat beberapa hari sahaja. Akan tetapi, sekiranya kesan ini
berpanjangan dan melebihi daripada seminggu tarikh anda memulakan ubat, anda
perlu memmberitahu doktor mengenainya.

Ini kerana
mungkin ubat tersebut terlalu ‘potent’ dan tidak sesuai untuk anda mahupun dos
yang diberikan terlalu tinggi. Keadaan ini perlu diberitahu dan daripada
itulah, para doktor akan mengubah sedikit dos mahupun menukar ubat lain kepada
anda.

Ramai
antara pesakit yang tidak meneruskan rawatan memberitahu bahawa pengambilan
ubat-ubatan ini tidak akan menyelesaikan masalah anda. Sudah tentu. Ubat ini
adalah merupakan satu jenis rawatan sokongan kepada anda disamping dengan
rawatan-rawatan lain seperti kaunseling, terapi dan sokongan rakan dan keluarga
terdekat.

Saya bagi
satu contoh. Sekiranya anda mengalami MDD kerana mempunyai masalah kewangan
akibat tidak bekerja, anda tidak akan dapat mencari pekerjaan akibat
gejala-gejala kemurungan yang menjadikan anda tidak berfungsi dengan betul
daripada segi pemakanan dan tidur serta motivasi untuk anda meneruskan
kehidupan. Jadi, pengambilan ubat-ubatan seperti ini akan memberi anda sedikit
penggerak untuk mendapatkan pekerjaan dan menghantar resume anda ke beberapa
tempat.

Hanya
setelah anda bekerja, dan gejala MDD ini mulai reda barulah anda boleh sedikit
demi sedikit mengurangkan dos ubat-ubatan. Secara mudahnya, ubat ini tidak akan
menyelesaikan masalah, sebaliknya, ubat ini akan membantu anda dari segi mood
dan perasaan serta motivasi anda untuk menyelesaikan masalah yang anda hadapi.

Baik, jika
kita lihat daripada kesan relatif, iaitu satu komplikasi itu dibandingkan
dengan satu lagi komplikasi yang lebih buruk, anda akan dapati kesan kegemukkan
dan mati pucuk ini jauh lebih tidak penting berbanding komplikasi-komplikasi
yang lain.

Komplikasi
daripada MDD yang paling menakutkan adalah kes membunuh diri. Hal ini biasanya
adalah disebabkan oleh seseorang itu mulai gagal mencari jalan penyelesaian dan
tanpa rawatan dan bimbingan yang betul, mereka akan melakukannya tanpa
teragak-agak. Justeru, para doktor akan merawat seseorang pesakit disamping
dengan cara rawatan lain seperti psychotherapy, cognitive behaviorial therapy
dan kaunseling.

Jadi, kes bunuh diri ini, jika nak dibandingkan dengan kegemukkan dan mati pucuk ini adalah ibarat membandingkan 2 benda yang jauh kesan dan implikasinya. Secara mudah, ‘adakah seseorang itu lebih takut akan kegemukkan/mati pucuk daripada kecenderungan mereka untuk membunuh diri’?Penambahan selera yang sering dikaitkan dengan pengambilan antidepressants pada asasnya berfungsi untuk merawat para pesakit MDD yang selalunya tidak mempunyai selera untuk makan dan akan menghadapi masalah kesihatan lain yang berkaitan dengan kekurangan vitamin dan zat badan mereka. Untuk mati pucuk pula, terminologi yang sebetulnya adalah erectile dysfunction (kemaluan gagal mengeras) yang akan bersifat sementara kebiasaannya.

Seperti
yang tertulis dalam point ke-3, pengambilan antidepressants ini sebenarnya
bertujuan untuk membantu anda menyelesaikan masalah. Sekrianya anda mencapai
tahap di mana, salah satu punca mengapa anda boleh depress itu mulai selesai
(mendapat pekerjaan semula), para doktor akan menurunkan dos sedikit demi
sedikit, dan akhirnya anda tidak perlu mengambil ubat-ubatan ini lagi.

Kebergantungan pada ubat juga tidak benar. Seperti mana ubat ini perlahan dalam menunjukkan kesannya (5 hingga 7 hari) dan kadangkala pesakit tidak akan perasan perubahan dalam badan mereka, begitulah juga apa yang berlaku apabila mereka tidak mengambil ubat ini. Kesannya agak subtle, namun ini tidak bermakna anda boleh berhentui mengambil ubat ini sesuka hati. Para doktor harus menurunkan dos sedikit demi sedikit agar anda tidak melalui kesan withdrawal seperti kegelisahan dan insomnia (tidak boleh tidur).

Jadi, ini antara beberapa mitos dan misconceptions yang selalu difikirkan oleh masyarakat apabila disebut tentang rawatan MDD. Sedikit nota tambahan adalah mengenai rawatan islam. Baikllah, rawatan islam boleh dilakukan sejajar dengan rawatan perubatan yang diberikan oleh para doktor psikiatri. Sebenarnya, apa yang paling penting bagi pesakit adalah untuk mereka cuba melakukan sesuatu perkara dengan lebih berdisiplin seperti amalan solat SELEPAS mereka telah mendapatkan rawatan daripada doktor. Tanpa rawatan ubat-ubatan dan kaunseling, dan dengan keadaan mental mereka yang masih bergelora, adalah tidak betul sekiranya kita mahu memaksa mereka untuk solat mahupun membaca Al-Quran.

Seseorang yang mengalami MDD yang teruk adakalanya tidak ingin bergerak, tidak ingin makan dan ‘self-hygiene’ mereka tidak terurus, Adalah tidak betul sekiranya kita mahu mereka untuk memperbanyakkan solat sedangkan mereka tidak berfungsi seperti orang biasa pun. Justeru, mood dan perasaan mereka perlu diperbetulkan dengan bantuan ubat-ubatan mahupun kaunseling, dan selepas itulah, barulah sesuai untuk kita merawat menerusi perubatan Islam.

Juga, pastikan anda mendapatkan rawatan Islam daripada pusat-pusat rawatan yang diiktiraf. Saya pernah berjumpa pesakit yang keluarga mereka membelanjakan puluhan ribu ringgit ke seorang ‘bomoh Islam’ yang berakhir dengan pesakit tersebut membunuh diri, dan kes-kes sebegini adalah agak common dikalangan masyarakat kita. Oleh itu, dapatkan rawatan yang bersesuaian dengan keadaan pesakit.


Ungku Aziz: Pemenang Anugerah Melayu Terbilang Yang Menginsipirasikan Penubuhan Tabung Haji

Ungku Abdul Aziz bin Ungku Abdul Hamid, anak Melayu yang lahir pada 28 Januari 1922 yang kini sudahpun berusia 95 tahun ini ialah seorang Melayu yang cukup banyak jasanya pada agama, bangsa dan negara. Siapa sangka seorang bayi yang lahir di bumi penjajah di London, di United Kingdom ini akan kembali ke negara asalnya, mengaum dan menjadi antara pencetus revolusi yang sungguh dibanggakan sehingga hari ini. Beliau ialah penerus legasi kegemilangan yang dicapai oleh nenek moyangnya ke zaman globalisasi.

Seseorang yang mempunyai darah diraja Johor ini merupakan anak kepada Ungku Abdul Hamid bin Ungku Abdul Majid yang merupakan seorang leftenan dalam pasukan tentera Timbalan Setia Negeri Johor. Ibunya yang bernama Hamidah Bte Abdullah merupakan seorang wanita Turki yang beragama Islam. Sepertinya, genetik kebijaksanaannya diwarisi daripada ayahnya yang merupakan bekas pelajar dari Universiti Cambridge dan mampu menguasasi Bahasa Parsi, Arab dan Sanskrit. Malangnya, anak muda ini hanya mampu merasa kasih saying daripada seorang ibu sehingga beliau berumur 2 tahun sahaja.

Pendidikan terawal yang diterima oleh beliau ialah di Sekolah Rendah Ngee Heng, Johor Bharu, sebelum ke Sekolah Bukit Zahrah, English College Johor, Sekolah Melayu Batu Pahat sebelum menyambung pengajiannya ke Rafffles College. Beliau kemudian menyambung pelajaran ke Universiti Malaya di Singapura dan berjaya memperoleh Ijazah dalam bidang Ekonomi. Beliau kemudian memperoleh pula Ijazah Doktor Falsafah dalam bidang ekonomi di Universiti Waseda di Jepun, menjadikan beliau sebagai anak Melayu pertama yang belajar di universiti tersebut. Ungku Aziz boleh sahaja membesar di London yang ternyata mempunyai sistem pendidikan jauh lebih tersusun daripada di Malaysia, tetapi ayahandanya mahu Ungku Aziz membesar dengan dan hidup sebagai seorang Melayu.

Mengasaskan Tabung Haji

Pada 30 September 1959 Professor Diraja Ungku Aziz Abdul Hamid telah menulis sebuah kertas kerja yang bertajuk “Rancangan Membaiki Keadaan Ekonomi Bakal-Bakal Haji” kepada kerajaan dan cetusan idea itu telah melahirkan konsep Tabung Haji hari ini. Tidak lama kemudian pada bulan November 1962, idea itu dan mula beroperasi pada 30 September pada tahun 1963, maka idea yang dikemukakan oleh Profesor Di Raja Ungku Aziz ini menjadi kenyataan. Lalu, konsep tabung haji yang diperkenalkan oleh beliau diperbahurui lagi pada tahun 1969 apabila digabungkan dengan Pejabat Urusan Hal Ehwal Haji. Kata-kata daripada Ungku Aziz ketika ditemubual oleh Utusan Malaysia tentang langkah Ungku Aziz memperkenalkan Tabung Haji:

“Saya lihat orang kampung akan menjual kambing, kerbau atau tanah mereka untuk menunaikan haji. Sekembalinya mereka dari sana, mereka tiada ternakan dan sumber rezeki lagi. Sebab itu, saya cetuskan idea penubuhan Lembaga Urusan dan Tabung Haji (LUTH). LUTH sebenarnya membantu ekonomi orang Melayu untuk jangka masa yang panjang.”

Ketika awal penubuhan Tabung Haji dahulu ketika diasaskan daripada cetusan idea Ungku Aziz, ianya sekadar mempunyai 13 orang petugas sahaja, mempunyai 1, 280 orang pendeposit. Simpanan di dalam akaun mereka sekadar mencecah RM 46, 600 serta beroperasi di pejabat kecil di Jalan Ipoh.

Untuk rekod, hari ini, Tabung Haji merupakan pengurus Dana Islam terbesar negara dengan dana melebihi RM55 billion. Hari ini, tabung Haji mengendalikan 8.3 juta pendeposit. Akibat dari hasil pelaburan dan perniagaan yang menguntungkan, tabung Haji membiayai subsidi mengerjakan haji sebanyak RM130 juta dengan jemaah kali pertama membayar sekitar RM9,900 dengan baki RM6,000 dibiayai Tabung Haji. Tabung Haji turut menampung subsidi kursus haji yang dibuat sebelum jemaah berlepas ke tanah suci berjumlah RM40 juta. Bayangkanlah daripada hasil idea seorang anak Melayu genius pada tahun 1959, hari ini tabung haji mampu membiyai kos mengerjakan haji oleh kebanyakan umat Islam. Terdapat lebih daripada 8 juta pendeposit sekarang. Ada sebanyak 119 cawangan di seluruh negara tak termasuk sebanyak 6,000 pusat perhubungan dan juga sebuah pejabat operasi di Arab Saudi.

Dasar Ekonomi Baru

Kajian yang mendalam pada Tragedi 13 Mei membawa kepada rumusan bahawa jurang ekonomi antara orang Melayu dan bukan Melayu telah mengakibatkan perasaan tidak puas hati dan diskriminasi. Lalu Tun Abdul Razak telah memperkenalkan Dasar Ekonomi Baru untuk merapatkan jurang ekonomi antara kaum. Salah seorang yang terlibat dalam perangkaan Dasar Ekonomi Baru tentunya ialah Ungku Aziz. Kajiannya mendapati bahawa sistem meritokrasi masih belum sesuai untuk diamalkan kerana jurang kemiskinan masyarakat bandar dan luar bandar sangatlah luas. DEB menurut Ungku Aziz ialah satu-satunya cara orang Melayu tidak hilang keyakinan dan terus bersaing.

Pusat Asasi Sains Universiti Malaya

Beliau merupakan pencetus kepada idea penubuhan Pusat Asasi Sains di UM. Penubuhan Pusat Asasi Sains Universiti Malaya diasaskan untuk membantu golongan miskin. Pengalamannya pada tahun 1970-an menyatakan bahawa pelajar untuk kursus perubatan adalah sangat rendah dan adakalanya hanya mencecah angka 5 orang sahaja. Institut ini diasaskan untuk membantu orang Melayu dari kalangan anak-anak kampung yang miskin. Hari ini, PASUM telah berjaya mencapai 8 ribu orang ahli dan banyak antara mereka sudah menjadi pakar-pakar hebat dalam negara dan luar negara.

Anugerah Yang Diterima Ungku Aziz

Sebagai salah seorang cendekiawan Melayu terulung pada abad ini, Ungku Aziz telah menerima pelbagai anugerah sepanjang beliau menabur bakti di Malaysia. Gelaran Professor Diraja Ekonomi yang diperolehinya pada 17 Jun 1978 daripada DYMM Seri Paduka Baginda Yang Dipertuan Agong dalam bidang Pembangunan Luar Bandar. Selain itu, beliau juga merupakan anak Melayu pertama memperolehi Hadiah International Academic Prize of the 4th Fukuoka Asian Cultural Prizes 1993 by the City of Fukuoka dari Jepun.

Pada 1997 pula, Ungku Aziz telah ditabalkan sebagai Tokoh Maal Hijrah oleh DYMM Seri Paduka Baginda Yang DiPertuan Agong. Pada 21 Julai 2002 beliau telah dianugerahkan Tokoh Koperasi Negara sempena Hari Koperasi Negara. Gelaran sebagai Tokoh Melayu Terbilang yang menjadi tajuk besar artikel ini pula sebenarnya adalah dianugerahkan oleh Mantan Perdana Menteri Malaysia, YAB Datuk Seri Abdullah Hj Ahmad Badawi pada 11 Mei 2005 oleh Presiden UMNO pada ulangtahun ke-59 Umno di PWTC. Untuk rekod, beliau merupakan anak Melayu pertama memenangi anugerah itu.

Seterusnya pada 25 Jun 2005 beliau telah dianugerahkan Tokoh Ekonomi Melayu oleh Dewan Perniagaan Melayu Malaysia (DPMM). Anugerah terbaru yang diterima oleh YM Profesor Diraja Ungku A. Aziz ialah Anugerah Akademik Negara 2006 sempena Majlis Pengisytiharan Universiti Penyelidikan dan Anugerah Akademik Negara 2006 pada 2 Ogos 2007 oleh YAB Dato’ Seri Najib Tun Razak yang ketika itu merupakan Timbalan Perdana Menteri Malaysia.

Sudah terjawab mengapa beliau dianugerahkan dengan pelbagai gelaran dan anugerah yang tinggi?

Sumbangan Lain Kepada Negara

Selain daripada sumbangan mengasaskan Tabung Haji yang menjadikan nama beliau lebih harum, Ungku Aziz juga turut mempunyai perkhidmatan lain yang cukup hebat. Sebagai contoh, beliau pernah menyertai Perkhidmatan Awam Johor (JCS). Beliau juga pernah berbakti sebagai Pensyarah Ekonomi di Universiti Malaya Singapura (1949-1960). Pada tahun 1960-1965, beliau dilantik pula sebagai Pensyarah Kanan dan Ketua Jabatan Ekonomi, Fakulti Sastera, Universiti Malaya, Kuala Lumpur. Tidak lama kemudian, beliau dilantik sebagai Dekan Fakulti Ekonomi dan Pentadbiran, Universiti Malaya (1965-1968), sebelum menjadi Naib Canselor, Universiti Malaya dari tahun 1969-1988. Untuk rekod, beliau merupakan Naib Canselor Universiti Malaya paling lama berkhidmat dengan universiti tersebut kira-kira 20 tahun.

Ungku Aziz juga merupakan Yang Di Pertua, Angkatan Koperasi Kebangsaan Malaysia Berhad (ANGKASA), Ahli Lembaga Pengarah, Koperasi Kedai Buku Universiti Malaya Berhad (KKUM), Fellow Kehormat, Institut Sosial Malaysia, Kementerian Pembangunan Wanita, Keluarga dan Masyarakat (1.10.2005 – 30.9.2008), Ahli Majlis Tadbir Urus, Pusat Pengajian Kewangan Islam Antarabangsa, Bank Negara Malaysia (INCEIF Governing Council) (2006-2009). Dalam bidang syarikat korporat pula, Ungku Aziz merupakan pengarah PLUS BERHAD, Pengerusi Cosmopoint Sdb Bhd serta pengarah Plus Expressway Berhad.

Pesanan Untuk Bangsa Melayu

1. Menurut beliau, untuk menjadi seorang Melayu Unggul atau yang Terbilang, seseorang perlu mempunyai prinsip dan halatuju hidup. Halatuju hidup Pak Ungku Aziz adalah berteraskan kepada apa yang pernah dinukilkan oleh Za’aba, “Kalau ada keyakinan diri semua boleh tercapai.”

2. Beliau menyarankan anak Melayu membaca setiap karya Zaba kerana menurut beliau, “dalam buku itu ada amanat penting Za’ba yang menunjukkan jalan bagaimana orang Melayu boleh berjaya dan menjadi unggul.”

3. Ungku Aziz berpendapat bahawa masalah utama yang membelenggu Melayu hari ini terutama golongan remaja ialah kekurangan jati diri sendiri. Jati diri mampu membentuk orang Melayu menjadi lebih hebat daripada sekarang dan menurut Ungku Aziz juga, media antara medium yang mampu mencorakkan semula jati diri Melayu yang hilang.
“Siapakah aku?”

Soalan semudah dari Socrates yang bertanyakan di atas pun masih belum mampu dijawab oleh mereka. Bayangkan bagaimana mereka mahu mencapai sesuatu yang hebat sepanjang penubuhan tamadun mereka?

4. Menurut Ungku Aziz, pendidikan mampu membentuk jati diri anak Melayu. Orang Melayu harus didedahkan dengan tokoh-tokoh Melayu yang hebat dalam sejarah yang mampu membawa kesan positif. Model untuk orang Melayu bangkit daripada lena sudah tersemat pada sejarah dan sebagai contoh, beliau memetik Hang Tuah dan menyarankan sifat-sifat positif pada batang tubuh Hang Tuah dijadikan contoh oleh orang Melayu moden. Katanya, model-model hebat Melayu pada abad silam ini mampu membina realiti, melahirkan remaja yang akan jadi pemimpin masa depan yang memberikan harapan kepada bangsa. Katanya yang menjadi tamparan buat saya sebagai penulis:

“Kita tidak akan melahirkan manusia unggul dengan bercakap-cakap saja.”

5. Beliau mengkritik bagaimana sikap orang Melayu yang tidak mempunyai perasaan ingin tahu dan budaya banyak bertanya dijadikan taboo dalam pemikiran setiap anak Melayu. Pemikiran saintifik sepertinya sudah hilang dalam masyarakat Melayu dan beliau membandingkan ketika zaman Renaissance di Eropah. Beliau dipetik pernah berkata:

“Kalau pada kurun ke-18, terutama di England, orang selalu bertanya: Kalau betul ada hantu, mana hantu? Kita hendak pergi ke tempat hantu, kita nak pergi tengok hantu untuk lihat apa manifestasi hantu.”

Apa yang beliau ingin sampaikan ialah perasaan ingin tahu harus ditanam jauh dalam jiwa anak Melayu sambal diselitkan dengan sedikit rasa skeptikal yang tidaklah bermasalah. Ilmu pengetahuan tidak akan lahir tanpa perasaan ingin tahu daripada anak Melayu.
Beliau menyimpulkan bahawa penyakit ini datang dari trend penjajah British yang sudah membentuk fikiran seperti ini selama beratus tahun. British tidak mahu percambahan intelektual di Malaysia akan mewujudkan bijak pandai yang akan menggulingkan pemerintahan Jepun di Malaysia. Virus yang dibawa oleh British ini masih lagi bernanah dalam setiap jiwa anak Melayu.

Akhir kata, kami berasakan bahawa pesanan daripada beliau ini sangat terbaik untuk tatapan kita:

“Rajin Berkerja, Rajin Bercakap” – Bagus
“Rajin Berkerja, Malas Bercakap” – Kena Buli
“Malas Berkerja, Rajin Bercakap” – Wayang Cina
“Malas Berkerja, Malas Bercakap” – Tak Guna
“Malas Berkerja, Suka Mengadu” – Lalat Hijau
“Malas Berkerja, Suka Ponteng” – Lebih Baik Berhenti
“Malas Berkerja, Suka Termenung” – Lebih Baik Mati

Kami juga ingin memetik pandangan Professor Emeritus Datuk Abu Bakar A. Hamid dalam bukunya bertajuk ‘The University in Pantai Valley: Glimpses of the past’.

“Seorang dari istana berkelakuan seperti orang istana itu perkara biasa. Seorang rakyat biasa berkelakuan seolah-olah ia orang istana itu luar biasa. Seorang dari istana berkelakuan seperti rakyat biasa, itulah Profesor Diraja Ungku Aziz”.


Kopi Menghubungkan Uthmaniyyah Dan Amerika?

Sebilangan besar warga Amerika hari ini tidak tahu bahawa secawan kopi yang mereka hirup setiap pagi pernah menghubungkan mereka dengan Empayar Uthmaniyyah di Turki.

Dan tidak ramai yang menyedari bahawa negara Islam yang berusia 600 tahun lebih ini menyumbang kepada munculnya Protestan, aliran agama Kristian yang menjadi fahaman Kristian secara dominan di Amerika, atau dalam erti kata lain, penjelajah Eropah yang “menemui” Amerika berjaya melakukannya akibat desakan cengkaman kuasa oleh pengaruh Uthmaniyyah dan entiti Islam lain dalam perdagangan antara Eropah dan Asia.

Sebenarnya, sebahagian orang Amerika hari ini juga bahkan tidak pernah mengenali apa itu Empayar Uthmaniyyah. Apabila orang Amerika terlintas tentang Timur Tengah dalam fikiran mereka, mereka hanya sering menganggapnya sebagai teater per*ng Amerika dan wilayah yang penting untuk sumber minyaknya.

Namun mereka semua berhutang sebahagian kepentingan dari budaya dan sejarah mereka sendiri terhadap sebuah empayar yang paling penting dalam sejarah Timur Tengah, iaitu Empayar Turki Uthmaniyyah, khususnya terhadap seorang Sultan yang pernah hidup dan memerintah sekitar setengah milenium yang lalu. Malah, penerokaan benua Amerika itu sendiri bergantung kepada faktor kawalan dominasi laluan perdagangan utama oleh Empayar Uthmaniyyah.

Bulan September ini merupakan bulan yang menandakan ulang tahun ke-500 kemangkatan seorang tokoh sejarah yang kian dilupakan – Sultan Selim I, pemerintah kesembilan Empayar Uthmaniyyah. Kehidupan dan pemerintahan Selim meliputi setengah abad yang amat penting dalam sejarah dunia, dan kepentingannya terus dirasai hingga ke zaman kita hari ini.

Baginda hampir menggandakan keluasan sempadan wilayah Uthmaniyyah melalui per*ng di Timur Tengah, Afrika Utara dan Kaukasus. Usaha baginda tidak kurang bahkan lebih penting daripada pencapaian peneroka Amerika, Christopher Columbus, pendeta Katolik Jerman Martin Luther, diplomat Itali dan ahli falsafah politik Niccolò Machiavelli atau tokoh yang lain sezamannya, kejayaan Selim pada hakikatnya telah mengubah dunia.

Pada tahun 1517, Selim bersama angkatan tenteranya melancarkan ekspedisi penakl*kan dari kota Istanbul ke Kaherah, menewaskan saingan utamanya dalam dunia Islam, Empayar Mamluk. Selim kemudian memerintah lebih banyak wilayah berbanding pemerintah lain. Baginda memegang kunci kekuasaan global, menguasai titik pertengahan dunia, menguasai laluan perdagangan antara Mediteranean, India dan China dan memiliki jaringan pelabuhan di laut utama dan lautan Dunia Lama.

Kewibawaan dan pengaruh kuasanya dalam hirearki keagamaan di seluruh dunia Islam sudah tidak ada tandingannya lagi. Dan baginda memiliki banyak sumber tunai, tanah dan tenaga kerja. Dengan kuasa yang begitu besar, dengan mudah baginda memperoleh gelaran sebagai ‘Bayangan Allah di muka bumi”.

Kekalahan Empayar Mamluk sepenuhnya telah mengubah keseimbangan kekuatan global antara dua kuasa geopolitik utama pada zaman itu: iaitu Islam dan Kristian. Sepanjang tempoh ini, agama bukan sekadar masalah kepercayaan peribadi tetapi menjadi asas logik organisasi politik di seluruh dunia.

Empayar Uthmaniyyah dan pemerintah Syiah Safavid dari Iran melancarkan per*ng sepanjang tahun 1500-an dan 1600-an, inilah bibit-bibit awal perpecahan akibat pandangan agama dan politik Sunni-Syiah dalam Islam yang berterusan merosakkan dunia Islam hari ini. Namun bukan Islam sahaja yang berpecah belah akibat kebangkitan Uthmaniyyah.Pada tahun 1517, Selim berjaya mengambil alih kawalan ke atas kota Mekah dan Madinah, kota-kota yang paling suci dalam Islam, mengubah empayarnya daripada mempunyai penduduk Kristian yang majoriti kepada penduduk majoriti Muslim sekaligus mengabsahkan kedudukan baginda sebagai sultan, penerus Kekhalifahan, ketua politik utama empayar dan ketua global Masyarakat Islam seluruh dunia.

Pada zaman Selim inilah untuk pertama kalinya sebuah negara yang diiktiraf secara langsung dan kali pertama juga, kerajaan yang dianggap sebagai negara Sunni dan sebuah negara Syiah telah bertemp*r berm*ti-m*tian untuk merebut kuasa hegemoni di Timur Tengah.

Tetapi Islam bukan satu-satunya agama yang berkembang berikutan disokong oleh peluasan sempadan Uthmaniyyah. Mendominasi kekuasaan wilayah, Selim mencetuskan perselisihan rohaniah dikalangan aliran-aliran Kristian Eropah, kemudian menyebabkan wujudnya kerajaan-kerajaan kecil dan negara-kota Kristian dari satu benua sama yang saling menentang hingga turun temurun. Namun, samada secara bersendirian atau membentuk perikatan, kuasa-kuasa Eropah masih tidak mampu menandingi kerajaan gergasi Islam itu.

Dalam usaha menjelaskan faktor ketidakseimbangan kuasa ini, ramai orang Eropah menemui jawapan bukan hanya dalam konteks politik tetapi dari sisi yang mereka anggap sebagai kegagalan nilai moral mereka sendiri. Di dunia yang mana agama dan politik disatukan, pertukaran nasib diantara mereka dengan Uthmaniyyah ini dianggap sebagai hukuman dari Tuhan.

Pendek kata, kuasa-kuasa Katolik tidak mampu menghentikan kerancakan penyebaran Islam yang melemahkan mereka. Dengan kata lain, kebangkitan kuasa Uthmaniyyah dan penyebaran Islam sekaligus turut menjadi titik tolak kebangkitan Protestan.

Sejauh ini, kritikan yang paling meluas dan berasas adalah dari Martin Luther. Dia menegaskan bahawa kelemahan agama Kristian yang mundur teruk berbanding Islam berpunca dari kerosakan moral Gereja Katolik.

Korupsi di peringkat Paus sendiri melunturkan jiwa penganut Kristian dari dalam, menjadikan seluruh struktur pertubuhan Kristianiti itu rapuh sehingga lemah dalam menghadapi musuh dari luar.

Selain berperanan sebagai titik tolak ideologi, Sultan Selim I membelikan masa untuk Luther dalam memacu perpecahan: berikutan kerahan ketenteraan mereka untuk mempertahankan diri dari ancaman Uthmaniyyah, kuasa-kuasa Katolik yang lain menjadi keberatan untuk mengirim sokongan tambahan bagi mengatasi gejolak awal Protestan.

Hasilnya, Luther dan para penyokongnya memperoleh tapak permulaan untuk menyebarkan fahaman Protestan ke seluruh kota Jerman dan akhirnya ke seluruh dunia.

Dari segi ekonomi, Empayar Uthmaniyyah adalah pusat kekuatan melalui saiz ukurannya yang besar lagi luas dan kepimpinan Sultan Selim I yang bijaksana, ia terserlah dalam keupayaannya mengendalikan kawasan geografi yang begitu luas. Salah satu pendorong ekonomi empayar dari era Selim hingga awal abad ke-18 adalah kawalan terhadap perdagangan kopi secara global.

Terdapat pelbagai versi sejarah berbeza mengenai asal usul kopi, namun kesemuanya kekal mengikut garis masa dan geografi ia ditemui iaitu pada abad ke-15 di Yaman. Namun, Uthmaniyyah adalah pihak yang bertanggungjawab mempelopori budaya meminum kopi secara umum semenjak tentera Selim menemui tanaman dengan buah berri merah terang semasa pencerobohan ke atas Yaman.

Uthmaniyyah mula memetik dan membancuh buah ini, dan dengan itu mewujudkan satu institusi yang secara tidak langsung membentuk budaya meminum kopi. Jutawan Starbucks Howard Schultz patut mengucapkan terima kasih kepada Sultan Selim I di atas kewujudan syarikat coffeehouse miliknya yang terkenal itu.

Hanya sebilangan kecil sahaja dari seluruh warga Amerika menghargai pendapat bahawa seorang sultan dari Empayar Uthmaniyyah adalah orang pertama yang mengubah perdagangan menjadi geopolitik, memonopoli bekalan salah satu sumber asas yang digunakan secara meluas oleh pengguna di seluruh dunia.

Kekuatan Selim terbukti begitu hebat sehingga pengaruhnya menjangkau ke seluruh Eropah dan Timur Tengah, melintasi Atlantik ke Amerika Utara. Pada tahun 1517, dalam masa beberapa minggu sahaja selepas Selim melancarkan ekspedisi ketenteraannya untuk menakl*ki Kaherah, orang Eropah yang telah mendarat buat pertama kali Amerika Tengah.

Ketika ombak g4nas mendorong mereka mereka ke Semenanjung Yucatán, tiga buah kapal Sepanyol yang berlayar dari Cuba itu terpandang dari kejauhan, sebuah kota besar tamadun Mayan, ia lebih besar dari apa pun yang pernah mereka lihat. Kota ini adalah Cape Catoche hari ini berhampiran Cancún. Namun, pada tahun 1517, para pelayar Sepanyol tersebut telah membaptiskan kota itu dengan nama El Gran Cairo, yang bermaksud Kaherah Agung.

Penakl*kan terhadap dua kota ‘Kaherah’ pada tahun yang sama itu sekaligus menundukkan dua kuasa yang saling berjauhan iaitu Mayan dan Mamluk, menunjukkan satu kemungkinan besar bagaimana Selim mampu menghantui daya imaginasi Eropah.

Kota yang paling terkenal di Mesir terbukti menjadi batu loncatan walau sejauh di seberang dunia, kota itu nampaknya memperlihatkan gambaran keagungan besar kota Sepanyol, mengancam misteri dan fantasi yang dahagakan d*rah.

Selama berabad, Kaherah sebelum itu telah menghantar armada kapal ke penempatan Sepanyol di Afrika Utara dan di Semenanjung Iberia bagi menekan dan menyeksa populasi tersebut. Mereka telah menangkap dan memenjarakan orang-orang Kristian dan menjadi ancaman terbuka terhadap ibu kota Eropah.

Uthmaniyyah bertahan sebagai pemain utama di pentas dunia dari pemerintahan Selim hingga keruntuhan mereka dalam Per*ng Dunia Pertama setelah lebih dari enam abad memerintah. Ketika kuasa Eropah mula melemahkan Empayar Uthmaniyyah pada abad ke-19, mereka juga menulis tentang Uthmaniyyah mengenai sejarah tentang bagaimana dunia mereka dibina.Kaherah menguasai kota suci Baitulmaqdis, dan menyekat orang Eropah dari berdagang dengan India dan China.

Semua kuasa itu sedang berada di tangan Selim. Penakl*kan kota Mayan yang luas, walaupun jelas merupakan kemenangan besar bagi Sepanyol, masih tidak mampu menandingi kekuatan pengaruh Sultan Selim I. Sekiranya ada sedikit pun, itu membuktikan kelemahan Eropah, hatta di kepulauan Caribbean pun orang Kristian masih dirasuk oleh ‘hantu’ Uthmaniyyah.

Orang Eropah mengambil pedoman terhadap kelemahan Uthmaniyyah semasa kejatuhannya dan kembali ke masa lalu untuk menggambarkan kekuasaan mereka sendiri adalah sebagai satu perkara yang tidak dapat dielakkan.

Mengatasi pandangan sebegitu untuk melihat ‘gema’ Empayar Uthmaniyyah di “Dunia Baru” dan di seluruh dunia membantu kita memahami kehadiran pengaruh Uthmaniyyah di mana-mana sahaja.

Ini membantu kita mengiktiraf apa yang orang Eropah pegang selama berabad-abad: bahawa berkat kebijaksanaan Sultan Selim, Uthmaniyyah menggunakan lebih banyak kuasa, menguasai lebih banyak wilayah, menaungi lebih ramai rakyat dan bertahan lebih lama daripada hampir semua ketamadunan empayar lain.

Memahami sejarah ini turut membantu bangsa lain untuk melihat kedudukan umat Islam yang tidak asing lagi hari ini, yang lazimnya sering disalah tafsir dan ditolak dengan pelbagai label ekstremis tetapi ironinya di masa yang lalu Islam dan bangsa lain boleh berkongsi sumber bersama.

Walaupun Islam sering digambarkan sebagai entiti ‘pengganas’ yang mengancam ketenteraman awam di Amerika dan seluruh dunia hari ini, sebagaimana ia bertentangan dengan apa yang dengan mudah dunia terima iaitu “kebaratan”, dalam tidak disedari, kemandirian sebahagian budaya kebaratan itu hingga ke hari ini sebenarnya merupakan sebahagian dari elemen yang tidak boleh dipisahkan dari sejarah serta kekuatan desakan yang membina di masa lalu yang amat berkait rapat dengan Islam dan Uthmaniyyah.

Amerika, Protestan dan kopi, semuanya sentiasa mempunyai kaitan rapat dari sejarah Islam dan Uthmaniyyah. Mungkin ini juga menjelaskan mengapa Empayar Uthmaniyyah konsisten menjalinkan hubungan yang baik dengan Amerika Syarikat sehingga penghujung Per*ng Dunia Pertama.

Jangankan Amerika, kita bangsa Melayu yang berkerajaan sendiri dan tidak pernah didominasi secara terus oleh kuasa Uthmaniyyah kecuali Kesultanan Aceh, juga tidak terlepas dari menerima pengaruh yang besar dari Uthmaniyyah.

RUJUKAN:

The Ottoman Sultan Who Changed America: http://foreignpolicy.org.tr/the-ottoman-sultan-who-changed-america/


Gergasi Lautan Timur

Pada 1513, Patih Yunus mengepalai serangan angkatan laut kerajaan Mataram di Pulau Jawa bagi menyerang tentera Portugis di Melaka. Seorang Portugis, Fernando Peres de Andrade menulis:

“Jong Patih Yunus begitu besar sekali sehinggakan Anunciada (kapal perang panglima laut Portugis) yang berada di sebelah jong Patih Yunus, tidak lagi kelihatan seperti sebuah kapal”.

(Ahmad Jelaini Halimi, Perdagangan Dan Perkapalan Melayu Selat Melaka, Abad Ke-15 Hingga Ke-18 mukasurat 159 merujuk kepada tulisan Cortesao A, 1967 berkenaan catatan The Suma Oriental Of Tome Pires)

Jong merupakan kapal rumpun Melayu yang digunakan sebagai kapal perang dan juga kapal dagang.

Saiznya hampir dua kali ganda daripada kapal bangsa Eropah dan Jong Melayu tidak dibenarkan berlabuh di dermaga China kerana saiznya yang besar sehingga saudagar-saudagar rumpun Melayu melabuhkan Jong mereka sedikit jauh dari pelabuhan.

Anthony Reid dalam bukunya Charting The Shape Of Early Modern Southeast Asia telah menggunakan istilah leviathan (bukan Leviathan yang dalam siri Supernatural tu) untuk menggambarkan Jong Melayu yang membawa makna “Raksasa Laut” atau “Kapal Gergasi”.

Seorang pengkaji Inggeris Robert Dick mengatakan bahawa sejak dari awal abad Masihi tamadun-tamadun timur dunia yang lain seperti India dan China bergantung penuh kepada kepakaran nakhoda-nakhoda dari Tamadun Melayu dan kapal-kapal Jong Melayu yang mampu mengharungi lautan luas dengan mudah dan cepat. Teknologi kapal-kapal Melayu kemudiannya ditiru oleh orang-orang China, India dan Arab serta Barat.


Perbezaan Antara Islamisasi Dan Juga Arabisasi

Seringkali kita bertanyakan apakah sesuatu itu Islamisasi atau Arabisasi dan apakah perbezaan antaranya. Saya beri contoh apakah perbezaan keduanya daripada perspektif saya sendiri:

ISLAMISASI:

Proses Islamisasi adalah proses membersihkan elemen-elemen di dalam budaya yang bertentangan dengan syarak. Ianya tidak menghapuskan budaya tersebut tetapi menambah-nilai, memperbaiki dan menjadikan budaya itu ‘syariah compliant’.

Contohnya busana Melayu yang dimasukkan elemen-elemen kefahaman Islam seperti butang baju Melayu yang 5 menandakan 5 Rukun di dalam Islam.

ARABISASI:

Proses menghapuskan atau menghina budaya sesuatu bangsa yang tidak melanggar syarak dengan niat mengangkat tinggi atau menggantikannya dengan budaya Arab.

Contohnya mempromosikan pemakaian jubah dan pada masa yang sama memperlekehkan pemakaian busana Melayu.

Memandangkan saya mengambil contoh jubah Arab vs busana Melayu, eloknya saya perincikan lagi perkara ini.

1) Adakah memakai jubah itu salah untuk orang Melayu..?

Jawapannya adalah TIDAK SALAH. Saya juga berjubah mengikut kesesuaian majlis dan keadaan. Ini kerana di dalam Al-Quran ada menyebut mengenai Pakaian Indah dan Pakaian Taqwa.

Pemakaian di dalam Islam adalah penting. Islam mementingkan umatnya supaya sentiasa kelihatan segak dan bersih di dalam melaksanakan sesuatu.

Contohnya, jika memakai kemeja, blazer dan tali leher di dalam mesyuarat menjadikan anda dapat menjiwai dan menjalankan tanggungjawab mesyuarat dengan baik, maka ianya tidak salah selagi pakaian itu menutup aurat. Sama juga jika anda merasakan dengan memakai jubah di dalam majlis keagamaan itu anda lebih dapat menjiwai majlis dan tanggungjawab anda, maka silakan.

2) Makanya apa yang salah..?

Yang menjadi kesalahan, pada saya, adalah apabila anda menghukum seseorang itu kurang Islamnya disebabkan dia tidak mengenakan jubah contohnya walaupun pakaian seseorang itu menutup aurat.

Dan menjadi kesalahan juga apabila ada yang mencemuh seseorang itu apabila dia lebih selesa mengenakan jubah walaupun majlis yang dihadiri itu bukan majlis agama.

3) Apakah yang sebenar-benarnya penting di dalam Islam mengenai pakaian..?

Bottomline nya ialah, pemakaian di dalam Islam terdapat 3 ciri penting ini:

a) Menutup Aurat.
b) Bersih dari kotoran dan najis.
c) Kena pada tempat dan cara.

Antara yang menjadi perdebatan di dalam perihal Islamisasi dan Arabisasi adalah ketidak-bolehan kita dalam membezakan antara budaya dan gaya hidup dengan sunnah.

Baginda Rasul SAW adalah contoh terbaik dengan uswatul hasanah (budi pekerti yang baik) baginda sebagai guideline kepada umat Islam seantero dunia.

Kita sebagai umat Islam seeloknya cuba mencontohi baginda di dalam perlakuan dan tutur kata.

Namun begitu, kita juga harus jelas apakah itu gaya hidup yang beradab dan sopan dengan sunnah baginda.

Contoh antaranya yang dikatakan sunnah itu adalah sunnah baginda memakan memakai 3 jari.

Baginda Rasul memakan kurma dan roti. Ini adalah makanan ruji masyarakat Arab pada ketika itu. Baginda menekankan gaya makan yang beradab dan sopan. Ini adalah intipati ajaran baginda.

Bukankah kurang sopan dan adab jika mengambil kurma atau mengkoyakkan roti dengan 5 jari. Tangan kita yang kita masukkan ke dalam mulut terkena makanan lain di dalam mangkuk yang kita kongsikan bersama orang lain.

Makanan ruji kita pula adalah nasi dan makanan berkuah. Bukankah sukar jika nak menyuapkan nasi dengan 3 jari. Apatah lagi jika hendak memakan sesuatu yang bersup atau berkuah.
Sekali lagi, bottomline apa yang baginda cuba sampaikan kepada umatnya adalah:

a) Makan dan minum dengan sopan dan penuh adab.

b) Fikirkan juga orang lain apabila makan. Jangan kotorkan ia dengan perbuatan kita.

c) Jangan basikan makanan dengan membiarkan ia terkena bakteria dari tangan kita.

d) Ambil sedikit dahulu dan jangan bazirkan makanan.

Banyak lagi perbuatan dan amalan baginda yang terkandung seribu satu pelajaran yang boleh kita rungkaikan jika kita mengkaji dengan lebih mendalam.

Banyak perbuatan dan perlakuan baginda yang mengandungi pelajaran disebalik permukaan semata-mata.

Bukankah Akhlak baginda itu Al-Quran dan Al-Quran juga perlu dikaji secara mendalam dan tidak diambil permukaan semata-mata..?

Pokok pangkalnya, kita sebagai umat Islam perlu jelas apakah sesuatu itu adalah ajaran Islam (Islamisasi) atau kebudayaan Arab (Arabisasi).

Islam itu melestarikan budaya, melengkapkannya dan membersihkannya daripada elemen-elemen yang bertentangan dengan syarak.

Bukan menghapuskannya.

Sekali lagi saya tekankan, artikel ini adalah artikel terbuka. Pembaca bebas untuk berkongsi pendapat dan bertukar-tukar pandangan.

Saya tiada masalah langsung dengan rakan-rakan yang suka memakai jubah, menggunakan kata ganti diri seperti ‘ana’ dan ‘anta’ ataupun perkataan seperti ‘iftar’ dan sebagainya.

Saya juga ada rakan yang teruja dengan adab dan adat serta budaya Jepun, Korea dan sebagainya.

Tiada masalah langsung…

Tapi janganlah sehingga ada yang menghina dan mengutuk budaya, adab dan adat bangsa Melayu.

Apatah lagi apabila yang menghina dan mengutuknya sendiri kurang ilmu pengetahuan tentangnya.


Fakta-Fakta Menggerunkan Mengenai Pahlawan Aztec

Aztec ialah sebuah empayar yang terletak di Mexico, berdiri sezaman dengan Empayar Melayu Melaka (1300-1521 Masihi). Kejatuhan Aztec adalah hanya 10 tahun selepas kejatuhan Empayar Melayu Melaka. Bercakap mengenai empayar Aztec yang pernah berdiri kira-kira 500 tahun yang lalu, sebelum jatuh tersungkur di kaki penjajah Sepanyol, adalah satu yang tidak dapat dilupakan adalah tentang budaya pahlawan yang memang menjadi salah satu tiang peradaban mereka. Sebagai seorang pencandu sejarah, sejarah budaya kepahlawanan Aztec adalah sama menarik dengan budaya kepahlawanan masyarakat Jepun, Sparta dan juga Knight Templar itu sendiri.

1. Pahlawan Aztec Tidak Membunuh Musuh Mereka

Bagi masyarakat Aztec, membunuh musuh di medan tempur adalah tanda bahawa kecuaian seorang pahlawan. Masyarakat Aztec percaya menangkap musuh hidup-hidup di medan perang adalah tanda kehebatan seorang pahlawan, bahkan pangkat seorang pahlawan Aztec juga akan dinaikkan dikira dengan kemampuan mereka menangkap musuh hidup-hidup di medan perang.

2. Pahlawan Aztec Mengorbankan Tawanan Perang Mereka Atas Nama Agama

Masyarakat Aztec merupakan sebuah masyarakat yang mempunyai sistem kepercayaan yang sangat kuat. Mereka percaya bahawa tuhan-tuhan yang jumlahnya boleh mencecah ratusan ribu ini, yang mereka sembah memerlukan pengorbanan darah. Sebab itu menangkap seorang musuh di medan tempur adalah sangat penting.

Amalan ini mengingatkan pada satu ritual masyarakat Aztec yang terkenal yang dipanggil sebagai Xochiyaoyotl atau maksudnya ialah Perang Perang Bunga. Nam adengar macam indah, tetapi realitinya ialah sebaliknya. Ritual ini melibatkan perjanjian antara Aztec dan kerajaan dan kampong kecil disekitar empayarnya, dan setiap kampung akan menghantar pahlawan-pahlawan mereka untuk bertanding dan bertempur dengan pahlawan Aztec. Mereka yang kalah tidak akan dibunuh ketika itu, tetapi dibawa ke Aztec dan akan dikorbankan untuk tuhan orang Aztec.

Biasanya ritual pengorbanan ini melibatkan seorang mangsa untuk dibawa ke atas puncak piramid. Pendeta Aztec yang mengendalikan upacara pengorbanan akan membuat satu potongan di bahagian rusuk mangsa, lalu dari potongan itu, si pendeta akan memasukkan tangannya melalui potongan itu dan mencari jantung si mangsa lalu merentap hidup-hidup ketika ia masih lagi berdenyut. Jantung akan dibuang ke dalam api yang sedang marak membakar manakala tubuh pula ditendang jatuh melalui setiap tangga piramid.

3. Senjata-Senjata Aztec Yang Menggerunkan

Ketika dunia mengenali cara untuk mengendalikan kuda dan juga teknologi tempa besi termasuklah tamadun Melayu, betapa sebenarnya Aztec dan bahagian lain di Mesoamerika tidak mengenali teknologi tempa besi. Teknologi yang wujud di Aztec dan Mesoamerika ialah teknologi Gangsa. Orang Mesoamerika hanya mula mengorek besi pada sekitar 800-900 Masihi dan hanya mula bekerja dengan gangsa ialah pada sekitar 1100 Masihi, dan ia adalah fasa yang agak ketinggalan berbanding peradaban lain di dunia. Untuk rekod, orang Melayu mula bermain dengan teknologi besi ialah pada 500 SM sekurang-kurangnya.

Namun, ia bukanlah bermaksud Aztec adalah peradaban yang picisan kerana kelebihan peradaban mereka adalah pada ilmu seperti astronomi dan pembinaan kota mereka yang hebat. Namun, bukanlah bermaksud senjata orang Aztec tidak cukup menggerunkan. Perkenalkan kepada anda Machuahuitl yang bermaksud “kayu yang kelaparan.” Ya, anda boleh berspesikulasi kayu tersebut hauskan darah.

Kayu ini adalah senjata pada setiap sisinya dipasang batu-batu tajam gunung berapi. Keupayaan senjata orang Aztec ini dikatakan sangat membunuh sehingga kalau dihayunkan pada leher seekor kuda, dengan kekuataan tertentu, boleh membelah leher kuda itu.

Selain itu, senjata yang terkenal di Aztec dan hanya mampu digunakan oleh pahlawan elit mereka ialah Atlatl yang merupakan lembing/tombak rejam. Senjata ini amat sukar untuk dikawal, namun sangat menakutkan kerana capaian jaraknya ialah lebih 130 meter jauhnya.

4. Setiap Anak Lelaki Di Aztec Akan Dilatih Menjadi Pahlawan

Latihan untuk seorang anak kecil di Aztec bermula seawal usia 5 tahun. Ia tidak terus bermula sebagai seorang pahlawan, tetapi membuat kerja buruh seperti membawa bekalan makanan yang berat, mengendalikan sampan dan menjadi nelayan di tasik Texcoco. Kecuaian atau kelemahan dalam melakukan kerja ini akan menerima hukuman seperti sebatan dan disengat dengan duri pokok Agave. Bahkan, mereka juga mungkin menerima hukuman seperti mata mereka akan diasapkan dengana sap pedih yang dihasilkan daripada lada cili. Pada usia 13, mereka akan dihantar ke pusat pemerintahan Aztec sendiri untuk belajar membaca dan menulis, selain diajarkan ilmu lain seerti astronomi dan membaca calendar. Hanya pada usia 15 tahun, barulah mereka belajar berlawan dengan pahlawan Aztec yang lebih veteran. Sekolah yang mengendalikan dikenali sebagai Telpochocalli dan Calmecac.

5. Perayaan Bangsa Pahlawan

Setiap anak muda di Aztec hanya akan diperkenalkan dengan amalan berlawan sebenar dalam perayaan mereka dalam meraihkan Dewa Ribut iaitu Tlaloc dan juga Dewa Perang bernama Xipe. Amalan gladiator selain di Rom, juga wujud di Aztec. Ada sebuah amalan di mana melibatkan para tawanan perang berpangkat tinggi akan berlawan melindungi diri mereka daripada pahlawan Aztec yang lengkap bersenjata dan memakai perlindungan.

Dalam masa yang sama juga, setiap pelajar dari sekolah yang mengajar anak Aztec bertempur seperti pahlawan, digalakkan untuk terlibat dalam perlawanan acah-acah antara setiap pelajar yang lain, dan biasanya pemenang akan menerima hadiah.

6. Pangkat Setiap Pahlawan

Tentera Aztec mempunyai tiga pangkat utama dalam pasukan mereka. Dan setiap pangkat ini diukur pada kemampuan mereka menangkap musuh dalam pertempuran hidup-hidup.

Cuauhtlocelotl (Pahlawan Helang-Jaguar) – Pahlawan ranking tinggi dalam masyarakat Aztec. Pahlawan dalam kelas Aztec yang mencapai pangkat ini akan menerima pelbagai manfaat seperti memakai pakaian dan emas yang cantic-cantik, memakai kain sutera, makan di istana, meminum alcohol kelas tinggi dan sudah tentu, memakan daging manusia!

Otontin/Otomies – Untuk mencapai pangkat yang lebih atas daripada Pahlawan Helang Jaguar, seorang pahlawan Aztec itu harus menangkap lima atau 6 orang musuh hidup-hidup di medan perang. Setiap pahlawan yang mencapai pangkat ini akan diberikan senjata Kayu Kelaparan (maquahuitl) dan juga perisai yang diukir padanya empat jenis bulan sabit. Mereka dibenarkan memakaikan pada rambut mereka sejenis rambu yang diikat dengan riben merah.

Cuauhchicqueh – Ini ialah pangkat tertinggi dalam kelas pahlawan di Aztec. Mereka harus menangkap lebih kurang 20 orang tawanan perang dan sebaik sahaja mencapai tahap ini, seorang cuauhchicqueh tidak dibenarkan untuk sesekali berundur dari medan perang.

7. Pahlawan Aztec Memakai Pakaian Berbentuk Haiwan Ketika Berperang

Seorang pahlawan Aztec biasanya memakai kostum yang berbeza antara satu sama lain. Sebagai contoh, pahlawan Jaguar dan pahlawan Helang walau pada pangkat dan peranan yang sama, mereka memakai pakaian yang berbeza. Seorang pahlawan Helang akan membalut tubuh merek adengan bulu pelepah dan memakai pelindung kepala yang diperbuat dari kayu yang membuatkan kepala pahlawan Aztec seperti keluar dari paruh seekor helang.

Rujukan:

Robert Grimminck (2016) 10 Horrifying Facts About Aztec Warriors. Top Tenz

Dattatreya Mandal (2017) 12 Incredible Things You Should Know About The Aztec Warrior. Realm Of History

Mexicolore (2014) Which was the highest rank in the Aztec army?

Aztec History. Aztec Flower War


Sisi Tersembunyi Erwin Rommel

Bila kita berbicara tentang Field Marshall Erwin Rommel, kita bercakap tentang seorang jeneral perang yang disanjung kawan dan ditakuti serta dihormati pihak lawan. Mengapa beliau mendapat penghormatan sedemikian? Rommel layak kerana kebijaksanaannya dalam strategi peperangan terutama taktik ‘Blitzkrieg’ atau Perang Kilat dan sikap perikemanusiaannya yang menyebabkan beliau tidak sehaluan dengan Third Reich pimpinan Adolf Hitler yang akhirnya membawa kepada kematian tetapi terus dijulang sebagai wira di Jerman. Ada beberapa perkara anda perlu tahu tentang tokoh yang digeruni Jeneral George S. Patton dan Jeneral Bernard Law Montgomery.

1. TIADA TRADISI KETENTERAAN.

Bagi jeneral yang punya kaliber sebegini, pasti ramai menyangka beliau datang dari keluarga yang mempunyai latar belakang ketenteraan. Hakikatnya, tradisi ketenteraan dalam keluarga Rommel tidaklah sekuat seperti yang disangka. Ini kerana bapanya, Erwin Rommel Senior dan saudara-mara lelaki keluarganya meninggalkan perkhidmatan sebaik saja tempoh perkhidmatan mereka selesai. Bagi yang mengenalinya semasa kecil, Rommel bersikap lemah lembut dan menurut kata. Beliau meminati matematik dan kejuruteraan di mana pada usia 14 tahun, beliau berjaya membina peluncur bersaiz besar dan membuka serta memasang semula enjin motosikal. Rommel tidak berapa cemerlang dalam pelajaran untuk melayakkannya untuk ke universiti lalu merancang bekerja di kilang kapal terbang berhampiran bandar kelahirannya, Heidenheim di selatan Jerman. Namun, bapanya yang juga seorang guru besar meminta Rommel mempertimbang karier dalam bidang ketenteraan. Menuruti permintaan bapanya, beliau memohon kemasukan dalam bahagian kejuruteraan dan artileri tetapi ditolak. Selepas memohon dalam bahagian infantri pada 1910, Rommel diterima sebagai pegawai kadet pada usia 18 tahun dan terus berkhidmat sehingga ke akhir hayatnya.

2. WIRA PERANG DUNIA PERTAMA.

Ketokohan Rommel dalam peperangan sudah terserlah semasa Perang Dunia Pertama (WWI) lagi. Sebagai pegawai elit dalam divisyen pergunungan tentera Empayar Jerman (Alpenkorps), beliau sudah memperlihatkan dirinya sebagai berani dan berani mengambil risiko. Antara pencapaian yang diraih semasa WWI:

a) 1914-1915: Pingat Iron Cross Kelas Pertama dan Kelas Kedua.

b) Anugerah Pour Le Merite, anugerah tertinggi ketenteraan Jerman. Dicapai apabila unit beliau yang mempunyai kekuatan 100 orang berjaya menawan 7,000 askar dengan Rommel dan lima askar berjaya menawan 1,500 tawanan perang.

3. CEDERA DALAM KEDUA-DUA PERANG.

Keberanian Rommel sememangnya diketahui umum dan tidak salah untuk saya katakan, beliau turut mengambil perhatian dalam serangan merbahaya dan misi perisikan dalam kedua-dua perang. Ramai kagum dengan sikap beliau sehingga salah seorang anak buahnya secara bergurau menyifatkan di mana ada Rommel, maka di situlah medan pertempuran. Tetapi akibat yang perlu dibayar amat tinggi. Contoh pada September 1914, selepas kehabisan peluru, Rommel meluru ke arah tiga tentera Perancis dengan bayonet. Namun, tentera tersebut berjaya menembak peha beliau di mana luka tersebut bersaiz penumbuknya. Tiga tahun kemudian, beliau mengalami kehilangan darah selepas ditembak pada bahagian lengan. Semasa perang tersebut, Rommel turut mengalami sakit perut, demam dan keletihan. Semasa Perang Dunia Kedua (WWII) pula, Rommel mengalami kecederaan muka selepas terkena serpihan peluru artileri dan apendisitis. Semasa peristiwa D-Day (pendaratan tentera Bersekutu di Normandy), kereta Rommel ditembak bertubi-tubi oleh pesawat tentera Bersekutu semasa melalui sebatang jalan di Normandy sehingga menyebabkan ia terbalik di tepi jalan. Beliau mengalami beberapa keretakan di bahagian kepala dan serpihan kaca di muka. Dan apabila jeneral tersebut membunuh diri, pihak Nazi Jerman memberitahu orang ramai Rommel mati akibat kecederaan yang dialami semasa berada di sana. Kisah sebenar Rommel hanya diketahui selepas perang berakhir.

4. SANG PENULIS.

Seperti Hannibal yang suka merekodkan anekdot dan strategi peperangan dalam beberapa buah buku sebagai rujukan kepada mana-mana kerajaan yang diancam Rom, Rommel tidak ketinggalan melakukan perkara sama. Semasa berkhidmat sebagai pengajar di Sekolah Infantri Dresden, beliau menulis manual taktik peperangan untuk pegawai-pegawai muda dan bukunya, Serangan Infantri/Infanterie Greift An. Rommel turut menulis sebuah buku tentang taktik peperangan kereta perisai semasa kempen di Poland namun tidak berpeluang menyiapkan buku tersebut.

5. BAPA PENYAYANG.

Rommel mempunyai dua orang anak iaitu Gertrud Stemmer yang lahir pada 1913 melalui hubungan singkat dengan seseorang dan Manfred Rommel (1928) melalui perkahwinannya dengan Lucia Mollin. Walaupun pada pandangan masyarakat, Gertrud dianggap anak saudaranya, secara peribadi ramai menyifatkannya sebagai bapa penyayang. Buktinya, 150 surat bukti koresponden antara Rommel dengan anaknya sepanjang hayatnya. Bahkan, skarf berpetak yang dipakai beliau semasa kempen di Afrika Utara bersama unit Afrika Korp dikait khas oleh Gertrud.

6. PEMINAT TERAWAL HITLER.

Sebagai cara untuk memulihkan reputasi Jerman pasca-WWII, antara taktik propaganda pihak Barat ialah menonjolkan Rommel sebagai jeneral yang bermaruah dan dikatakan tidak pernah menyertai Parti Nazi. Hakikatnya, seperti kebanyakan orang di Jerman, Rommel menganggap Hitler sebagai penyatu bangsa Jerman dan menyokong pelan persenjataan semula tentera. Semasa kempen di Poland, dalam satu surat kepada isterinya, beliau menyifatkan Die Fuhrer (Hitler) tahu apa yang terbaik untuk Jerman. Rommel turut menghadiri kursus indoktrinasi Nazi, mengakhiri suratnya dengan “Heil Hitler!” dan mendapat salinan buku Mein Kampf (Perjuanganku) yang ditandatangani Hitler. Di sebalik cubaan jentera propaganda parti yang dipimpin Joseph Goebbels yang menggambarkannya sebagai ahli terawal parti, beliau tidak pernah menyertai parti Nazi dan amat berang bila akhbar Das Reich menggambarkannya sebagai penyokong tegar parti. Rommel mendesak penerbit akhbar tersebut menarik balik artikel tersebut.

7. PERANG KILAT.

Di sebalik latar belakang sebagai tentera divisyen pergunungan, Rommel diletakkan sebagai ketua Divisyen Panzer Ke-7 pada tahun 1940-an. Pengalamannya sebagai askar infantri mempengaruhi ideanya dalam perang kereta perisai. Atas sebab itu semasa kempen Pertempuran Perancis, divisyen Rommel bergerak pantas dan menyerang dengan kelajuan mengejutkan sehingga divisyen beliau digelar ‘Divisyen Hantu’. Kepantasan serangan divisyen beliau bukan saja mengejutkan Britain dan Perancis tetapi juga menyukarkan kepimpinan tertinggi Wehrmacht menentukan kedudukan sebenarnya. Keberanian sebegini turut mendorong pihak Nazi Jerman menghantar Rommel ke Afrika Utara untuk menyelamatkan Itali dari terus terperangkap dalam pertempuran dengan Britain pada awal tahun 1941. Berikutan itu, media Britain menggelar Rommel ‘The Desert Fox’/Musang Padang Pasir kerana berjaya mengakali kedudukan tentera Bersekutu di Libya dan Mesir.

8. Perikemanusian

Di sebalik ketegasan dan kebijaksanaan beliau di medan perang, perikemanusiaan Rommel tetap menyerlah sama ada di Afrika Utara atau di Eropah. Beliau tidak akan mempertaruhkan nyawa tentera pimpinannya sekiranya risiko yang diambil tidak berbaloi. Contohnya pada siri kedua Pertempuran El Alamein pada tahun 1942, Afrika Korp mengalami kekurangan dari bilangan kereta perisai, bahan api dan peluru. Rommel beranggapan logik untuk mereka berundur namun Hitler menerusi satu suratnya memerintahkan Rommel tidak berundur walau satu seinci pun dari posisi mereka. Hitler turut menambah askarnya diberi pilihan sama ada menang atau terbunuh dalam pertempuran menentang musuh mereka. Rommel sedar sekiranya perintah tersebut dipatuhi, Afrika Korp bukan saja boleh hancur dalam sekelip mata tetapi juga Jerman kehilangan orang-orang yang boleh membangunkannya semula pasca-perang. Selain itu, beliau turut menunjukkan perikemanusiaan kepada tawanan perang. Tawanan perang yang ditahan unit Rommel diberi makanan, minuman dan bantuan perubatan. Sekiranya tawanan perang meninggal dunia, mereka dikebumikan secara kehormat mengikut tradisi tentera termasuk komando Britain yang cuba membunuhnya. Apabila diberi tugas menyelia pembinaan Tembok Atlantik, beliau mengarahkan buruh-buruh binaan diberi bayaran gaji. Rommel turut mengingkari perintah Hitler untuk membunuh tawanan perang beragama Yahudi dan pernah bersemuka dengan Die Fuhrer untuk membantah tindakan kejam Schutzstaffen (SS) ke atas orang awam.

9. TEMBOK ATLANTIK.

Selepas berjaya melarikan diri dari Afrika Utara, Rommel diberi tugas memantau Tembok Atlantik. Dan berdasarkan pemerhatiannya, Tembok Atlantik tidak bersedia menghadapi serangan tentera Bersekutu dari laut. Atas sebab itu, Rommel mengarahkan pihak tentera dan buruh-buruh binaan membina kubu-kubu dan membanjiri kawasan tanah rendah bagi menyukarkan pendaratan tentera Bersekutu. Mereka turut meletakkan kawat berduri, periuk api dan perangkap kereta perisai. Beliau turut meminta beberapa divisyen kereta perisai untuk menyokong usaha pertahanan Tembok Atlantik tetapi ditolak Hitler dan kepimpinan tertinggi tentera atas alasan divisyen-divisyen tersebut boleh digunakan untuk serangan balas.

10. KEMATIAN.

Di sebalik kehebatan beliau sebagai pemimpin tentera dan kesetiaan kepada Hitler, itu tidak membutakan Rommel pada satu fakta; Jerman di ambang kekalahan. Bukan sekali dua beliau menulis surat atau bertemu dengan Hitler untuk mengingatkan Die Fuhrer akan hakikat ini tetapi rayuan beliau ditolak. Pendirian beliau ini menarik perhatian kumpulan bertanggungjawab di sebalik plot 20 Julai 1944. Antara sebab mengapa kumpulan ini memilih beliau kerana pengaruh beliau sebagai jeneral yang masih aktif dan popular boleh saja menyokong konspirasi tersebut.

Rommel menolak sebarang cubaan bunuh ke atas Hitler kerana percaya jika ia berlaku, ia boleh mencetuskan perang saudara di Jerman dan Austria serta menjadikan beliau syuhada untuk tempoh masa lama. Beliau berpandangan, Hitler seharusnya ditahan dan dibicarakan atas jenayah perang yang dilakukan. Dan Rommel hampir melakukannya apabila Hitler melawat Margival, Perancis pada 17 Julai 1944 tetapi terpaksa membatalkannya. Beliau berbuat demikian kerana perasan kawalan ketat pasukan keselamatan pada Hitler berikutan pernah mengetuai pasukan pengawal Die Fuhrer pada 1939. Kebanyakan pegawai Jerman di Normandy menyokong Rommel termasuk panglima perang Nazi Jerman di sebelah Barat, Gerd von Runstedt.

Selepas kegagalan plot 20 Julai, ramai ahli konspirasi ditahan di mana sesetengah daripada mereka mendedahkan nama Rommel. Pada 14 Oktober 1944, dua jeneral Nazi iaitu Wilhelm Burgdorf dan Ernst Maisel datang ke rumah beliau dan mendedahkan sebab sebenar kehadiran mereka. Rommel diberi pilihan sama ada dibicarakan di Mahkamah Rakyat atau membunuh diri di mana beliau dikebumikan mengikut tradisi tentera dan keluarganya mendapat pencen penuh. Rommel menaiki kereta Burgdorf dan dipandu keluar dari kampungnya, Ulm oleh Maisel dan SS Master Sergeant Heinrich Doose. Selepas diberi ruang oleh kedua-duanya, Rommel mati selepas mengambil pil sianida yang disediakan Burgdorf.

Walaupun Rommel mahu pengebumiannya dilakukan secara biasa, Nazi Jerman menjadikan upacara pengebumiannya sebagai acara propaganda. Pihak Nazi meletakkan elemen swastika pada kerandanya, menjadikan hari tersebut sebagai hari berkabung dan menghantar Field Marshall Runstedt sebagai wakil Hitler semasa pengebumian di Ulm. Versi rasmi sebab kematian Rommel ialah sakit jantung atau embolisme pada otak akibat kecederaan yang dialami beberapa bulan seterusnya. Cerita sebenar kematian Rommel hanya didedahkan selepas pendedahan oleh balu beliau, Lucia dan keterangan dari anak beliau, Manfred pada April 1945.

Selepas pendedahan tentang kematian Rommel diketahui umum, beliau mendapat pujian dari musuh-musuh beliau termasuk Perdana Menteri Britain, Winston Churchill. Pasca-WWII, beliau dirai sebagai anti-Nazi dan satu-satunya komander Axis yang mempunyai muzium yang didedikasikan kepadanya. Veteran-veteran perang terutama yang pernah bertempur bersama/menentang Rommel di Afrika dan Eropah berkumpul di kuburnya di Herrlingen, Jerman pada hari ulangtahun kematiannya untuk memberi penghormatan kepadanya. Jerman turut menamakan sebuah peluru berpandu sempena nama beliau yang beroperasi antara tahun 1970 hingga 1998.

Bagi anak lelaki Rommel, Manfred berkhidmat sebagai penembak anti-pesawat pada usia 14 tahun dan menyerah diri kepada pihak Bersekutu pada hari-hari terakhir peperangan. Semasa dalam tawanan, Manfred turut mendedahkan beberapa maklumat berkenaan kaitan Rommel dengan pergerakan anti-Nazi. Ironinya, Manfred bersahabat baik dengan anak salah seorang musuh bapanya, Bernard Law Montgomery. Selepas menamatkan pengajian dalam undang-undang dan memasuki politik, beliau menjadi Datuk Bandar Stuttgart selama 22 tahun. Selepas selesai berkhidmat sebagai Datuk Bandar Stuttgart, Manfred menjadi penulis, speaker dan penyokong kepada individu yang menghidap penyakit Parkinson. Beliau meninggal dunia pada 7 November 2013 pada usia 84 tahun.

SUMBER

2. MilitaryHistoryNow.com. (2014). Crazy Like a Fox – 12 Remarkable Facts About Erwin Rommel. http://militaryhistorynow.com/2014/09/01/crazy-like-a-fox-12-remarkable-facts-about-erwin-rommel/


P3rang Babi Yang Hampir Tercetus

Hubungan rapat antara Amerika Syarikat dan United Kingdom mula dipandang serius pada awal abad ke-20. Sebelum itu dua saudara ini boleh kata kerap juga bersengketa. P3p3rangan selalu berlaku atas banyak faktor – ekonomi, politik, sosial, dendam dan sebagainya.

Namun Amerika Syarikat dan United Kingdom pernah berper4ng selama beberapa bulan pada tahun 1859 atas sebab yang agak lucu.

Pada 15 Jun, seorang petani Amerika bernama Lyman Cutlar telah men3mb4k seekor babi hitam (spesis sus scrofa domesticus) kerana tidak tahan dengan kerosakan yang dilakukan oleh babi itu terhadap kebunnya.

Tanpa disangka, babi itu dimiliki Charles Griffin daripada Syarikat Hudson Bay daripada Ireland. Griffin membenarkan babi-babinya meliar bebas tanpa halangan kerana sepertimana semua tahu ahli politik juara pen3mb4k babi masih belum lahir lagi pada masa itu. Untuk menyelesaikan masalah, Cutlar menawarkan US$10 (US$280 nilai 2019) sebagai pampasan. Tetapi Griffin tidak berpuas hati dan menuntut US$100.

Berang, Cutlar mendakwa beliau tidak perlu bayar pun kerana babi tersebut menceroboh dan merosakkan kebunnya:

“Dia makan ubi aku!” (It was eating my potatoes!)

Dan Griffin pula membalas:

“Masalah kau lah sebab tak jaga ubi kau dari babi aku.” (It is up to you to keep your potatoes out of my pig.”

Apabila Griffin memanjangkan perkara ini kepada pihak berkuasa, British bertindak untuk memberkas Cutlar. Dan warga-warga Amerika pun memanjangkan hal ini kepada pihak berkuasa mereka.

Kerana seekor babi, Amerika dan British menggerakkan aset masing-masing.

Brigadier-Jeneral William S. Harney (Amerika) menghantarkan Kapten George Pickett dan 66 anggota daripada Rejimen Infantri Kesembilan ke Pulau San Juan dengan arahan supaya halang pendaratan British.

Pergerakan ini menggusarkan British. Takut populasi Amerika akan membanjiri San Juan, British pula menghantar tiga kapal perang dibawah Kapten Geoffrey Hornby.

Tanpa diduga, anggota Pickett memasuki radius temb4kan HMS Satelitte. Pickett sempat mengeluarkannya beberapa kilometer di tanah tinggi berhampiran Teluk Griffin dan Selat Juan de Fuca sebelum bergerak ke arah selatan pula.

Hampir sebulan kemudian, situasi semakin tegang. Seramai 461 t3ntera dihantar Amerika Syarikat untuk bersiap siaga menentang lima kapal British yang membawa 2,140 anggota. Gabenor Koloni Vancouver iaitu James Douglas memerintah Laksamana Robert L. Baynes supaya mendarat di San Juan dan menyerang tentera Amerika. Baynes pula enggan berlawan dan dipetik membalas:

“Dua negara besar sedang berp3rang semata-mata sebab seekor babi!” (Two great nations in a w4r over a squabble about a pig.)

Gayanya Amerika pun mempunyai pendapat yang sama. Bersiap-siaga tetapi jangan sesekali melepaskan temb4k4n pertama.

Kedua pihak menunggu satu pihak untuk memulakan tembakan terlebih dahulu.

Selama beberapa hari, Amerika Syarikat dan British berbalas-balas makian. Pihak ini mengutuk sehabis mungkin pihak itu dengan harapan akan dit3mb4k. Namun disiplin ketenteraan kedua-dua pihak sangatlah teguh sampai apa yang diharapkan tidak berlaku. Dan apabila berita babi ini menyapai telinga Washington dan London, kedua-dua pemimpin menepuk dahi dan bergegas untuk tenangkan keadaan bagi mengelakkan krisis kedaulatan besar.

Pada bulan September, Presiden James Buchanan menghantar Jeneral Winfield Scott supaya berunding dengan Gabenor Douglas. Bagi Buchanan, masalah ini terlalu remeh berbanding dengan tekanan sosial yang kian berlarutan. Oleh kerana tekanan ini juga sebuah pep3r4ngan saudara meletus dua tahun kemudian. Rundingan diusahakan Scott berjaya menenangkan keadaan.

Tidak pasti jika Cutlar benar-benar membayar pampasan kepada Griffin. Namun yang pastinya, P3r4ng Babi ini mempunyai suatu kem4t1an sahaja… iaitu babi itu sendiri.

Kerana babi seekor, dua negara besar hampir berp3r4ng. Nasib lah kau babi…